Mikel Karton: “Musikari bakarlari bakoitzak bere kutsua duela uste dut”\nUrt 10, 2014\tNork:\tEstitxu Zabala\t-\nMikel Karton; Musikaria\n‘Protesta ahotsa’ izeneko bere lehen diskoa kaleratu berri du Mikel Karton bakarlariak, eta emaitzarekin gustura geratu dela nabari zaio; lanaren aurkezpen kontzertua eskainiko du gaur, 21:00etan, Groseko Kortxoenea gaztetxean.\nUrteak daramatza gitarra eskuartean hartuta, batean eta bestean abesten Mikel Kartonek (Intxaurrondo, 1982). Geure Kabuz musika taldean aritu ostean, bakarlari gisako ibilbidea hasi zuen 2010ean, eta orain, bere abestiak disko batean batzea erabaki du. «Euskarari bultzada bat emateko edo erabilera bultzatzeko erraminta bat da niretzako», adierazi dio IRUTXULOKO HITZAri.\nUrteak daramatzazu musikaren munduan murgilduta, ezta?\nBai. 2007an talde bat sortu genuen, Geure kabuz izenekoa. Hasieran Jon Fernandez baxu jotzailearekin hasi nintzen gure abestiak sortzen. Geroago Asier Korta bateria jotzailea batu zitzaigun, eta pixkanaka kontzertuak ematen hasi ginen tabernetan eta gaztetxeetan. Gerora, 2007 urtearen bukaeran, Ander Isusi sartu zen taldean, gitarra elektrikoarekin, eta laukote moduan 2010 arte ibili ginen. Gero, betiko kontuak tarteko, banandu egin ginen. Azkenean, talde batean, zenbat buru hainbat aburu. Orduan, ni bakarlari moduan hasi nintzen, pixkanaka abesti berriak sortu nituen, eta esan daiteke diskoa dela pixka bat horren emaitza.\nNolatan erabaki duzu orain autoekoitzitako disko bat kaleratzea?\nAro bat itxi nahi nuen eta zerbait erditu behar nuela erabaki nuen. Beñat Antxustegik diskoa ateratzeko laguntza osoa eskaini zidan, eta 2013a ondo ixteko onena iruditu zitzaidan. Hasiera batean jolas moduan hasi ginen grabaketak egiten Zaldibiko Haizetxe baserrian, eta azkenean eskuartean disko bat genuela topatu ginen. Hau egiteko gogo asko nuen; poz handia ematen dizu zure abestiak nonbaiten txertatuta ikusteak.\nHamahiru abesti bildu dituzu. Zer topatuko du entzuleak diskoan?\nUrteetako lanaren ondorioa da diskoa. Taldearen eta Mikel Karton bakarlariaren arteko fusioa edo elkarlana izan dela esan daiteke. Diskoaren lehen lau abestiak Geure kabuzekin jotzen nituen, nahiz eta nik sortu nituen. Gero, bosgarren abestitik aurrera, nire sorkuntza hutsa izan da guztia, melodia aldetik behintzat.\nAbestietako hitzak ere zureak dira?\nNi ez naiz letrista, ez naiz poeta. Saiatzen naiz ahal den neurrian, hitz on bat topatzen badut edo erakartzen nauen poesia bat, horri melodia jartzen, nahiago dut. Jendea ez da hurbiltzen poesietara, orduan, saiatzen naiz, poeta horien hitz gozo eta eder horiek plasmatzen, kantuen bitartez. Gero, behin edo behin, atera izan zait nire hitzen bat eta gustura geratu naiz, eta halaxe geratu zait. Hamahiru abestiak euskaraz dira. Gutxi gora-behera abestien erdia poetenak dira, eta beste erdietako hitzak nireak dira. Biak uztartu ditut.\nZertaz hitz egiten duzu abestietako hitzetan?\nGai asko jorratzen ditut hitzetan. Beti bezala, maitasuna, lagun arteko parranda, protesta, herrimina, euskara… batik bat hori.\nZergatik ‘Protesta ahotsa’?\nKanta baten izena da Protesta ahotsa, eta iruditu zitzaidan diskoarentzako izenbururik egokiena hori zela. Berez, Bitoriano Gandiagaren poesia bat da, eta hortik hartu nuen. Nik esango nuke hitzak bertan indarra duela; protesta, aldarrikapen bat, ahotsa, herritik sortzen den zerbait. Nik uste dut plasmatu nahi nuenarentzako aproposa zela izen hori. Horrek ez du esan nahi gogokoen dudan abestia hori denik, baina esango nuke hitz indartsuenak horiek iruditzen zitzaizkidala.\nKolaborazioak izan dituzu diskoaren grabaketan?\nBai. Normalean nik kontzertuetan bakarrik jotzen dut, gitarrarekin. Batzuetan kolaborazio txikiren bat izan dut, pianoarekin edo gitarrarekin. Diskoan bai, kolaborazioak ditut; Beñat Antxustegi gitarrarekin, Julen Landa pianoan, Joska Natkek kaxa flamenkoa jo du eta Anabel Toralek akordeoia. Esango nuke ez dudala diskoa asko makillatu, baina errimel pixka bat eman diot.\nDiskoaren azala oso koloretsua da.\nBai, nire neska-lagunak egin dit, Ane Muñoz, diseinatzailea eta marrazkilaria da bera. Normalean abestietan tristea naizela diote, eta mesedez, diskoa koloreztatzeko eskatu nion, keinu ederrago bat ateratzeko. Egia esan, azalarekin oso pozik nago, ezin dut gehiago eskatu. Erakargarria da, eta disko ilunari argitasun izpi bat ematen dioela uste dut.\nNola banatuko duzu diskoa?\nAle gutxi batzuk atera ditut, eta denak saltzen baditut bigarren edizio bat egon daiteke. Hala ere, ez daukat inongo helburu ekonomikorik proiektu honekin. Ikusiko dut, eskaeraren arabera aterako ditut kopiak. Nik salduko ditut diskoak, eta Groseko Kiskurra tabernan eta Parte Zaharreko Rekalde tabernan ere salgai jarriko ditut. Horrekin hasiko naiz.\nNola azalduko zenuke egiten duzun musika?\nEz dakit… euskal bakarlaria naiz. Musikari bakarlari bakoitzak bere kutsua duela uste dut. Bakoitzak diskoa entzun eta bere iritzia eman dezala.\nNolakoa izango da gaurko kontzertua?\nLehenengo aurkezpen txiki bat egingo dut, grabaketa nondik nora joan den azalduz, zein abestik osatzen duten… eta abesti bakoitzaren azalpenarekin abesti bat joko dut. Abestien hitzak ere jarriko ditut, nahi duenak abestu dezan. Hasieran pentsatzen dut behean egongo naizela, mikrofonorik gabe abesten, ikuslegoarekin konplizidadea lortzeko, bestela oso hotza geratzen da. Gero, seguraski, oholtzara igoko naiz, doinu indartsuago baten bila.\nAurrera begira jarri zara?\nDiskoa kaleratzeak aurrera jarraitzen lagundu dit, tresna bat da nire burua ezagutzera emateko. Sorkuntza berri baten bila nabil, bestela galdurik geratuko nintzateke. Nik trasmititu nahi dudana da, euskara erabiliz mundu honetan bizi gaitezkeela. Euskarari bultzada bat emateko edo erabilera bultzatzeko erraminta bat da niretzako.


Merkatu munizipalaren eraikinak itxura berria du - Ayuntamiento de Tafalla/Tafallako Udala HOME\nMerkatu munizipalaren eraikinak itxura berria du\nTafallako Udalak lanean jarraitzen du merkatu munizipalaren egoera hobetzeko. Oraingoan, Udaleko Merkataritza eta Turismo Batzordeak lehengo ateak ate automatiko berri batzuengatik aldatu ditu.\nBestalde, Ivana Gutiérrez eta Leire Olkotz artista tafallarren eskutik Kale Nagusira ematen duen horman olana batzuk ipini dira persona ezberdinekin, merkatuan azaltzen diren produktuekin jolasean. Muntaian gainera “Mercado-Azoka” irakurri daiteke.\nEgun, Escuelas Pías Eskolako horman aintzinako Merkatu Enparantzaren argazki batean oinarritutako mural bat lantzen ari da.\nBi ekimenentzako inbertsioa 16.381€koa izan da eta Nafarroako Gobernuaren Garapen Ekonomikorako Departamentuak eta Turismoa eta Merkataritza Bultzatzeko Antolaketa Zerbitzuak ateratako 2018ko Berpizkunde komertziala indartzeko bertako entitateentzako diru laguntza jasotzeko aurkeztu zen. Honen bidez 9.630,00 € lortu ziren


Tolosako Udaltzaingoak 7.600 jardun baino gehiago burutu zituen 2017an | Tolosa\n2017an zehar gauzatutako jardunen urteko txostena ezagutzera eman berri du Udaltzaingoak, trafiko eta udal araudiarekin erlazio zuzena duten eginkizunen, judizialen eta mugikortasun alorrekoen datuak barneratuz.\nLuis Mari Lasa udaltzainburuak “positiboki” baloratu ditu datuak eta Olatz Peon Ormazabal alkateak egindako lana eta profesionaltasuna eskertu dio lantaldeari.\nTolosako Udaltzaingoak 2017an zehar gauzatutako jardunen urteko txostena ezagutzera eman berri du. Luis Mari Lasa udaltzainburuak “positiboki” baloratu ditu datuak: “gaur egun, uniformea jantzita kaleratzeak, arlo ugari menperatzeaz gain, formakuntza zabala izatea ere eskatzen du. Honek guztiak, egun guztiak desberdinak dituen lanbide bihurtzen du, nola bukatuko diren jakin gabe. Herritarrentzako kalitatezko zerbitzua bermatzen jarraitzeko urratsak ematen jarraituko dugu”. Egindako lana eta profesionaltasuna eskertu dio lantaldeari Olatz Peon Ormazabal alkateak.\nGuztira, 30 pertsona ari dira lanean Udaltzaingoan, hiru sailetan banatuta: alde batetik, Udaltzainburuzagitza, bestetik, administrariak eta irrati-agenteak, eta hauekin lotuta, kaleko agenteak. Betetzen dituzten funtzioak ere ugariak dira: trafiko eta udal araudiarekin erlazio zuzena dutenak daude eta bestetik polizi administratiboarekin zerikusia dutenak (obretako kontrola, terrazak, udal jakinarazpenak, begizko ikuskapenak, erreklamazioak, e.a.); polizia judiziala (etxe barruko atxilotzeak, errolda kontrola, epaitegiko jakinarazpenak, atestatuak, herritarren segurtasuna, e.a.); eta azkenik, mugikortasuna, garraio publikoari, pertsona helduei edota eskoletako bide hezkuntzari egokitutako eginkizunak.\n2017ari erreparatuz, 20.000 dei baino gehiago erantzun ziren eta udaltzainen kaleko ekintzekin zerikusia duten 6.500 intzidentzi baino gehiago idatzi; bide publikotik 100 ibilgailu erretiratu ziren, 30 espediente bideratu ibilgailu abandonatuak zirelako, eta hauetatik 20 baimendutako hondakin kudeatzaile batek erretiratu zituen, hiriko hondakin solitu tratamendua jaso zezaten.\nUdalerrian jarritako 1.410 salaketa bideratu ziren, 90 istripu txosten eta 4 atestatu. Halaber udaltzainak jasotako 69 bizikleten artetik, 16 jabeei bueltatuak izan ziren.\nAnimaliei dagokionez, jasotako txakur kopurua 19 izan da, katuena berriz 25. Guztiak Usurbilgo animali eta landareak babesteko elkartera bideratu dira Tolosako Udalak hauekin hitzarmena sinatu baitzuen. Jasotako beste 10 animali jabeei eman zitzaien, mikrotxipa irakurri ondoren jabeak lokalizatu ondoren.\nTxakurrei dagokionez berriz, 7 izan ziren irekitako espedienteak eta txakur arriskutsuen 14 baimen bideratu ziren, azken hauetako ezaugarriekin irekitako 5 erregistro berri gehituz.\nUdal errolda-helbideetan 110 konprobaketa egin ziren, 500 intzidentzi parte beste udal departamenduetara, hauetatik 324 hirigintza, obrak eta zerbitzuak, 4 obra gelditze, liztor asiatikoekin 25 jarduera, gazte lokalekin lotura duten 26, aseguruetxeetara 60 bidalketa, 4 soinu neurketa, espazio publikoen 6 ordutegi akta, atzerrira bidaiatzeko adin gabeentzat 301 baimen, manifestazio edota konzentraziorako 52 jakinarazpen, partikularrei 210 jakinarazpen eta bukatzeko epaitegiari 75 laguntza ekintzak, esate baterako, jakinarazpenak, zitazioak, urruntze aginduak edota atestatu eta txostenen bidalketa.\nHalaber, telealarmari dagokionez 27 asistentzi burutu ziren, bakarrik bizi diren pertsona helduak artatzeko. Baita ere hotz-protokoloa martxan jarri ostean, 5º zero azpitik egon denean, 6 pertsona bideratu ziren aterpeetara.\nGuztira 250 salaketa jaso ziren, 233 dokumentazioa, telefono mugikorra edota beste zenbait gauza galdu dituztela esaten duten komunikazioak, eta aire konprimituko armarentzat 4 baimen bideratu ziren.\nUdaltzainak herriko gaztetxoekin bide-heziketaz\nPasaden azaroan (2017) Tolosako udalak eta ikastetxeek Bide Heziketa garatu zuten elkarlanean. Udaltzaingoaren eskutik, haurrei errepideen inguruko eta zirkulaziorako oinarrizko kontzeptuak irakatsi zizkieten, horretarako azalpenak eta praktika uztartuz.\nGuztira herriko hiru hezkuntza zentrutako 450 gaztetxok hartu dute parte: Samaniego, Herrikide eta Laskorain ikastola. Samaniego ikastetxean, 1, 2, 3 eta 4. mailetako 12 gelek hartu dute parte; Laskorain ikastolan 3. mailako 4 gelek; eta Herrikide ikastetxean, berriz, 3. mailako 3 gelek.\nLanketa honekin, ikasleei oinarrizko irizpideak erakusteaz gain, Udaletxea eta udaltzaingoaren figura umeengana hurbiltzea da helburua. Datozen urteetan ere lanketa honekin jarraitzeko asmoa du udaltzaingoak, eta adin esparrua zabaltzea ere aztertzen ari da.


Taldea: Mero arrunta (Epinephelus guaza) - Euskonews\nLatinez: Epinephelus guaza Gaztelaniaz: Mero Ingelesez: Grouper Frantsesez: : Mérou\nHamar urterekin, 70 zentimetro eta zazpi kilo izaten ditu: hogei urteekin, 110 zentimetro eta hogei kilo. Adinean gora doan unean hazkuntza mantsoago egiten da; hori dela eta, zentimetro bat soilik hazten dira urtean zehar. 50 urteak bete ditzake.\nBiologia Mero hau oso geldoa da eta sakon arrokatsuetan bizi da, bertan zartadura aukeratzen du bizi toki moduan eta han egoten da egunean zehar. Iluntzean biktimen bila joaten da. Heldua denean oso ehiztari trebea da, bere tamaina handia kontutan izanda, bere etsaiak eskasak dira. Bere bizitokia handia da eta janari asko egoten denez bertan, bizitza guztiaren zehar han egon liteke; bestela babestoki berri bat bilatzen du edo hazten doan heinean aldatzen joaten da toki beharrean badago. Bere umatzea bibiparoa da. Meroa espezie hermafrodita bat da. Denak emeak jaiotzen dira heldutasun sexuala lortu arte (9-12 urte), eta geroago bere eme organoak atrofiatu egiten dira arrenak agertu arte.\nElikadura Oskoldun eta maskordunak jaten ditu (baina nahiago izaten ditu potak, olagarroak eta txipiroiak, hauek bat-batean irensten ditu).\nBizitokia Sakonean eta hondar arrokatsuetan bizi da, alga ugari dauden lekuetan, 25-150 metro bitarteko sakontasunean.\nBanaketa Atlantikoan aurki dezakegu Britainiar uhartetik Senegaleraino.\nEuskal maldan Meroa oso eskasa da euskal maldan. Hala ere, behinik behin honelako arrain bat harrapatzen dute gure maldan. Matxitxakoko itsas muturreko itsasargian eta Ogo?on harrapatuak izan dira esaterako. NATURAREN AHOTSA aldizkaritik hartuta.


Nafarroa ekonomia sozialeko erreferente – OVES-GEEB\nNafarroa ekonomia sozialeko erreferente\nUneko orria Nafarroa ekonomia sozialeko erreferente\nEuropako Batzordeak (EB) Nafarroa eta Gabrovo eskualde bulgariarra «erreferentzia» izendatu ditu ekonomia sozialean eta lehiakortasun iraunkorraren eta berdintasun sozialaren garapenean.\nNafarroako Gobernuak iragarri zuen Europako Batzordeak ekonomia sozialeko «erreferentzia» izendatu duela, eta, horregatik, Gaitasunen Itun baten (Pact for Skills) garapenean parte hartu dute.\nItun honen xedea da «lan egiteko adinean dauden pertsonen kualifikazioa hobetzeko neurri zehatzak hartzea sustatzea, eta elkarteei esker ahaleginak bateratzea». Nafarroako Ekonomia eta Enpresa Garapeneko kontseilari Manu Ayerdik, Hiritarrekiko Harremanetarako kontseilari Ana Ollorekin batera, Gaitasunen aldeko Ituna prestatzeko ardura duen lan-taldean parte hartu zuen. Bilera horretan, Nicolas Schmit eta Thierry Breton, EBko komisarioak izan ziren.\nUztailaren 1ean, Europako Batzordeak lehiakortasun jasangarrirako, gizarte ekitaterako eta erresilientziarako Europako Gaitasunen Agenda berria argitaratu zuen. Batzordearen arabera, «klimaren aldetik neutroa den» Europaranzko aldaketa azkarrak eta covid-19aren pandemiak areagotutako eraldaketa digitalak «lan egiteko, ikasteko eta gizartean parte hartzeko modua aldatzen ari da». Europako erakundearen ustez, «aukera horiek aprobetxatzeko, europarrek erronka horiei arrakastaz aurre egiteko gaitasunak garatu eta eskuratu behar dituzte».\nHorretarako, Gaitasunen Europako Agendak hamabi ekintza biltzen ditu, lau zutaberen inguruan antolatuak, eta horietako lehena Gaitasun Itun bat onartzea da, Nafarroak horren prestakuntzan parte hartu duena.\nAyerdik azaldu zuenaren arabera, Nafarroa da ekonomia soziala industria-garapenaren ardatz gisa sartu duen EBko eskualde bakarra, Espezializazio Adimenduneko Estrategiaren (S3) esparruan.\nGaur egun, ekonomia sozialak bi milioi enpresa biltzen ditu Europar Batasunean, Europako enpresa guztien %10, eta 14 milioi pertsonari baino gehiagori ematen die lana, EBko biztanleria aktiboaren %6,5.\n« Finantza etikoek errekor berria gainditu dute\nIñaki Nubla Otaola, KONFEKOOPeko zuzendari berria »


Chulalongkorn - Wikipedia, entziklopedia askea.\n(«Rama V.a» orritik birbideratua)\n1868ko urriaren 1a - 1910eko urriaren 23a\n← Mongkut - Vajiravudh →\nGrand Palace , 1853ko irailaren 20a\nAmphorn Sathan Residential Hall , 1910eko urriaren 23a (57 urte)\nChulalongkorn —nazioartean Rama V.a errege izenaz ere ezaguna— (thailandieraz: พระจุลจอมเกล้าเจ้าอยู่หัว; Phra Nakhon, 1853ko irailaren 20a - ib., 1910eko urriaren 23a) Siamgo erregea izan zen.\nRama IV.aren bederatzigarren semea eta ondorengoa izan zen, Chakkri dinastiako bosgarren erregea. Hamabost urte zituen aita hil zitzaionean, eta Somdet Chao Phraya Si Suriyawong izan zuen erregeorde 1873 arte. Erreforma sakonei ekin zien berehalakoan. Esklabotasuna kendu zuen, nahitaezko soldadutza ezarri zuen, gobernu, administrazio eta ekonomiako egiturak ildo modernoetatik bideratzen saiatu zen eta Siamgo lehen burdinbidea eraiki zuen (1893). Bidaia asko egin zuen Europan barrena 1897-1907 bitartean eta Britainiar Inperioaren esku utzi zituen Malaysiako iparraldeko lurraldeak (1909). Herriaren heziketarako ministerioa sortu zuen, eta haren izena duen unibertsitatea sortu zuen Bangkoken Rama V.aren semeak 1917an.\nWikimedia Commonsen badira fitxategi gehiago, gai hau dutenak: Chulalongkorn\nMultimedia: Rama V\nBNF: 12439002m (data)\nOpen Library: OL97782A\nOrriaren azken aldaketa: 13 otsaila 2019, 18:07.


Oztopatu-irristatu mugimendua. Kutxa bati tiraka, soka elastiko batez\nKutxa bati tiraka, soka elastiko batez.\nTiratzailea abiadura konstanteaz mugitzen da.\nTiratzaileak indar konstantea egiten du.\nOso ugaria izaten da, eguneroko egoera fisikotan, oztopatu-irristatu mugimendua (stick-slip): esaterako, gainazal bi irristatzen ari direnean, igurtziak sortzen dituen kirrinkak; ate bat zabaltzean ezatsegina izaten da baina biolinak sortzen duena ordea, gozoa.\nFenomeno hau bera Fisika-Kurtso honetako beste orri batzutan ere aztertu da:\nHabe bat euskarri mugikor bitan etzanda.\nKutxa bat zinta garraiatzaile baten gainean mugitzen\nDemagun kutxa bat tiraka eramaten dugula soka elastiko batez. Hasieran, soka deformatu gabe, ez dio kutxari indarrik eragiten, baina luzatzen doan heinean kutxari egiten dion indarra handitzen doa. Muga batera iristean, marruskadura estatikoaren koefizientearen arabera, kutxa irristatzen hasiko da. Irristatzen hasita, kutxa azeleratu egiten da baina soka laburtzen denez, indarra gutxitzen doa eta une batez marruskadura zinetikoa berdintzen du. Hortik aurrera kutxa dezeleratuko da, alegia, bere abiadura gutxitzen joango da gelditu arte, eta gelditu ondoren berriz hasiko da ziklo osoa.\nBeraz kutxaren mugimenduak atal bi izango ditu:\nLehenengoan, kutxa pausagunean dago eta tiratzaileak ekoizten duen energia osoa sokan metatzen da, energia elastiko gisa.\nBigarrenean, kutxak irristatzen du, eta sokan aurrez metatutako energia bilakatu egiten da: alde batetik energia zinetiko bilakatzen da eta bestetik marruskadura-indarraren lanak bero gisa barreiatzen du.\nOrri honetan aztertuko da irudiak erakusten duen kasua, alegia, tiratzaile batek kutxa bat soka elastiko batez eramaten duena:\nTiratzailea abiadura konstanteaz mugitzen.\nTiratzaileak indar konstanteaz tiratzen.\nKasu bietan onartuko da, sokaren portaera malguki elastiko batena dela.\nTiratzailea abiadura konstanteaz mugitzen da\nKutxaren masa M da, malguki elastikoaren konstantea k eta luzera naturala d. Marruskadura estatikoaren koefizientea μs eta marruskadura zinetikoaren koefizientea μk≤ μs.\nIrudiak erakusten du, kutxa (M), malguki elastikoa eta tiratzailea (O) hasierako egoeran. Kutxaren posizioa x=0 da eta tiratzailearena y=d.\nTiratzailea eskumarantz mugitzen denean eta jatorritik y distantziara iristen denean, malgukia luzatu egiten da eta kutxak pausagunean segitzen du x=0 posizioan. Marruskadura indarra (Fr) eta malgukiak egindako indarra (k(y-d)) berdinak dira. Malgukiaren indarrak marruskaduraren balio maximoa gainditzen duenean (μsMg) kutxa irristatzen hasten da.\nTiratzailearen posizioa y0 da: eta k(y0-d)= μsMg\nAldiune horretan kutxa irristatzen hasten da eta erlojua abiatzen da: t=0\nUne jakin batean (t) kutxa x posizioan dago eta tiratzailea y posizioan.\nKutxak jasaten dituen indarrak bi dira:\nMalgukiak egiten dion indarra, k(y-x-d)\nMarruskadura zinetikoaren indarra, Fr= μkMg\nKutxaren eta tiratzailearen higidura-ekuazioak honakoak dira hurrenez hurren:\nA anplitudea eta hasierako fasea (φ) hasierako baldintzetatik kalkula daitezke:\nHasierako aldiunean, t=0, kutxaren posizioa x0 da eta abiadura dx/dt=0\nKutxa hasieran azeleratu egiten da, eta ondoren dezeleratu, guztiz gelditzen den arte. Hori gertatzen den t aldiunea kalkula dezagun:\nUne horretan kutxaren eta tiratzailearen posizioak hauek dira:\nUne horretatik aurrera kutxa pausagunean geratzen da, eta berriz ere irristatuko du marruskadura indarrak bere balio maximoa atzematen duenean: μsMg.\nKutxa tirakadaka mugitzen da, zikloak behin eta berriz errepikatuz. Hainbat posiziotan geldituko da, dei diezaiegun posizioei, xi. Une guzti horietan tiratzailearen posizioa hau da: yis kutxa gelditzen denean, eta yik berriz irristatzen hasten denean.\nx0=0, y0s=d , kutxa geldi dago koordenatuen jatorrian, eta tiratzailea jatorritik d distantziara.\nKutxa irristatzen hasten denean, malgukiaren indarrak marruskadura gainditzen du. Tiratzailearen posizioa y0k bada, baldintza hau betetzen da k(y0k-d)=µsmg,\nBeraz, tiratzailea desplazatu egin da kutxa pausagunean egon den bitartean. Desplazatu den distantzia hau da:\nLehen kalkulatu dugun bezala, kutxa azeleratzen hasten da, eta gero dezeleratzen, berriz gelditzen den arte. Horretarako pasatu den denbora hau da: t=(4π-2φ)/ω. Kutxa berriz gelditu denean, bere posizioa eta tiratzailearena honakoak dira:\nOrain, berriz ere, kutxa irristatzen hasten da tiratzailea posizio honetan dagoenean: y1k baina k(y1k-x1-d)=µsmg. Beraz:\nEta kutxa pausagunean dagoen bitartean tiratzailea desplazatuko da:\nLehen kalkulatu dugun bezala, kutxa azeleratzen hasten da, eta gero dezeleratzen, berriz gelditzen den arte. Horretarako pasatu den denbora hau da: t=(4π-2φ)/ω abiatu denetik berriro gelditzen den arte.\nKutxa berriz gelditu denean bere posizioa eta tiratzailearena honakoak dira:\nKutxa irristatzen hasten da tiratzailearen posizioa honakoa denean: y2k eta k(y2k-x2-d)=µsmg. Beraz:\nEta kutxa geldi dagoen bitartean tiratzailea desplazatu egiten da: y2k-y2s=2µsg/ω2-2µkg/ω2\nKutxa azeleratzen hasten da, eta gero dezeleratzen, berriz gelditzen den arte. Horretarako pasatu den denbora hau da: t=(4π-2φ)/ω abiatu denetik berriro gelditzen den arte. Kutxa berriz gelditu denean bere posizioa eta tiratzailearena honakoak dira:\nOndorengo grafikoak erakusten du kutxaren mugimendua baina "faseen espazioan", alegia x-v ardatzetan. Bertan ikusten da kutxa zein posiziotan gelditzen den x ardatzean. Gero kutxa azeleratzen da, abiadura maximo bat atzematen du eta berriro dezeleratzen da gelditzen den arte. Ziklo hori behin eta berriz errepikatzen da.\nDatuak: v=1.0 m/s, k=10 N/m, M=1 kg, μs=0.75, μk=0.5\nOndorengo grafikoak erakusten du kutxaren abiadura, baina denboraren menpe (denbora totala tt). Ikusten da, kutxa geldi dagoela denbora-tarte batez, gero kutxa azeleratzen dela, abiadura maximo bat atzematen duela eta berriro dezeleratzen dela gelditzen den arte. Abiadura maximoa atzematen da erdiko aldiunean, t=(2π-φ)/ω, eta bere balioa ωA da.\nOndorengo grafikoan erakusten da kutxaren posizioa denboraren menpe. Zati horizontalek adierazten dute kutxa geldi dagoela denbora tarte batez. Lehen aldiz posizio honetan gelditzen da: (µsg/ω2)/v eta ondorengoetan honako posizioetan: (2µsg/ω2-2µkg/ω2)/v\nTiratzailearen abiadura m/s-tan. Laukian idatziz edo desplazamendu barrari saguaz eragiten. Gogoan izan abiadura hori konstantea dela.\nMarruskaduraren koef. zinetikoa, µk, desplazamendu barrari saguaz eragiten.\nMarruskaduraren koef. estatikoa, µs, desplazamendu barrari saguaz eragiten. Nahitaezkoa da µk≤µs izatea.\nMalguki elastikoaren konstantea, k, N/m-tan, laukian idatziz.\nKutxaren masa finkotzat hartzen da: M =1 kg\nApplet-ak kutxa eta tiratzailearen mugimenduak erakusten ditu, eta biak malguki batez lotuta. Tiratzailea gurdi batez adierazten da, abiadura konstanteaz mugitzen.\nLeihatilaren goiko aldean kutxaren ibilbidea erakusten da faseen espazioan, alegia, x-v diagraman.\nKutxak jasaten dituen indarrak bektoreen bidez adierazten dira.\nTiratzaileak indar konstanteaz tiratzen du\nHar dezagun orain, partikula bikote bat, kutxa eta tiratzailea. Multzoak kanpo indar bi jasaten ditu: tiratzaileak egiten duen indar konstantea eta marruskadura indarra, eta barne indar bat: elkarri egiten diotena bien arteko malgukiaz. Irudiak hasierako egoera adierazten du:\nDemagun tiratzaileak m masa duela eta malgukiaren muturretik F indar konstanteaz tiratzen duela. Malgukiaren konstante elastikoa k da, eta beste muturrean M masadun kutxa dauka lotuta. Multzo osoaren dinamika aztertuko dugu, baina planteamenduak bi atal ditu:\nKutxa pausagunean dago x0 posizioan.\nKutxa irristatzen ari da.\nKutxa pausagunean dago.\nEdozein aldiunetan tiratzailearen posizioa y da.\nTiratzaileak jasaten dituen indarrak bi dira:\nF indar konstantea.\nMalguki deformatuak eragiten dion indarra: k(y-x0-d)\nKutxa geldi dagoenez, malgukiak egiten dion indarra eta marruskadura indarra aurkakoak dira, eta berdinak.\nHona hemen tiratzailearen higidura-ekuazioa:\nBere soluzioa hau da\nA anplitudea eta j hasierako fasea hasierako baldintzetatik kalkula daitezke: t=0, aldiunean tiratzailea y0 posiziotik abiatzen da eta v0y abiaduraz.\nKutxak jasaten duen marruskadura indarra bere maximora iristen denean (μsMg), egoera hori amaituko da eta kutxa irristatzen hasiko da, tf aldiunean:\nUne horretan, tiratzailearen yf posizioa eta vfy abiadura hauek dira:\nOndoren frogatuko dugunez, M masadun kutxa bati tiratzen diogunean, irristatzen hasteko behar den indar minimoa hau da: F= μsMg. Baina malguki batez tiratzen badiogu irristatzen hasteko behar den indar minimoa horren erdia da, alegia: F= μsMg/2.\nKutxa hasieran x0=0 posizioan dago, tiratzailea y0=d posizioan eta bere abiadura v0y=0.\nHasierako baldintza horiekin, A anplitudea eta φ hasierako fasea kalkulatzen dira:\nA=F/(mω2) eta φ=3π/2\nKutxa irristatzen has dadin, ondoko ekuazioak tf soluzio bat izan behar du:\nEta hortik deduzitzen da F-ren balio minimoa: F= μsMg/2\nBaldin F< μsMg/2 bada, kutxa ez da mugitzera iristen, eta tiratzaileak Higidura Harmoniko Sinpleaz oszilatzen du, A anplitudeaz eta ω maiztasun angeluarraz. Tiratzailearen oreka posizioa, alegia tiratzaileak jasaten duen indar erresultantea nulua den tokia, hau da: d+F/(mω2)\nOndorengo grafikoak erakusten du tiratzailearen ibilbidea faseen espazioan, alegia x-v diagraman (kutxa jatorrian dago eta pausagunean). Tiratzaileak abiadura maximoa atzematen du oreka-posiziotik pasatzean eta abiadura minimoa (nulua) bi tokitan: d eta d+2F/(mω2).\nDatuak: F=3 N, M=1 kg, k=8 N/m, μs=0.75\nAldiune batean (t) tiratzailearen posizioa y da eta kutxarena x.\nF indar konstantea\nMalgukiaren bitartez kutxak egiten dion tirakada: k(y-x-d)\nMalgukiaren bitartez tiratzaileak egiten dion tirakada: k(y-x-d)\nMarruskadura zinetikoaren indarra: Fr= μkMg\nBeraz, kutxaren eta tiratzailearen higidura-ekuazioak hauek dira hurrenez hurren:\nBiderka dezagun lehen ekuazioa m bider eta bigarrena M bider, eta ondoren kenketa:\nDei diezaiogun: ξ=y-x-d\nMasa zentroaren higidura\nMasa zentroaren posizioa hau da:\nEkuazio diferentzial biak batuz:\nHortaz, masa-zentroaren higidurari (azelerazioari) kanpo-indarren erresultanteak soilik eragiten dio (Fr -μkMg), eta higidura uniformeki azeleratua da.\nBaldin F> μkMg, masa-zentroa azeleratzen da,\nBaldin F< μkMg, masa-zentroa dezeleratzen da, abiadura gutxituz,\nBaldin F= μkMg, masa-zentroa abiadura konstanteaz mugitzen da.\nPartikula bien posizioak\nEzagutzen baldin badira partikulen posizio erlatiboa, ξ(t), eta masa-zentroaren posizioa, z(t), orduan kutxaren eta tiratzailearen x eta y posizioak kalkula daitezke:\nHasierako baldintzetatik kalkulatu behar dira higidura erlatiboaren B anplitudea, hasierako fasea, f, masa zentroaren hasierako posizioa, z0, eta masa zentroaren hasierako abiadura, v0z.\nGure kasuan, t=0 aldiunean, kutxaren posizioa x0 da eta pausagunetik abiatzen da: v0x=0.\nTiratzailearen hasierako y0 posizioa eta v0y abiadura, aurreko ataleko amaierakoak dira:\nMasa zentroaren hasierako posizioa eta abiadura:\nKutxaren abiadura bigarren atalean hau da:\nKutxaren abiadura anulatzen denean, t aldiunea kalkulatzeko ekuazio transzendentea geratzen da.\nOndorengo grafikoak erakusten du kutxaren abiadura denboraren menpe. Abiadura anulatzen den aldiunea (t) abiadura maximoaren (t1) eta abiadura minimoaren (t2) artean dago. Maximo eta minimo hori honako ekuazioaren soluzioak dira (abiaduraren deribatua denborarekiko):\nOndorengo grafikoak erakusten du, faseen espazioan (x-v), kutxaren ibilbidea gorriz eta tiratzailearen ibilbidea urdinez, baina MZ dezeleratzen ari den kasu batean (F< μkMg). Masa zentroaren abiadura gutxitzen doa anulatzen den arte, eta hortik aurrera ez da gehiago mugitzen.\nDatuak: F=4.5 N, M=1 kg, m=1 kg, k=8 N/m, μs=0.75, μk=0.5\nOndorengo grafikoak erakusten du, faseen espazioan (x-v), kutxaren ibilbidea gorriz eta tiratzailearen ibilbidea urdinez, baina MZ abiadura konstanteaz mugitzen ari den kasu batean (F= μkMg).\nDatuak: F=4.9 N, M=1 kg, m=1 kg, k=8 N/m, μs=0.75, μk=0.5\nOndorengo grafikoak erakusten du, faseen espazioan (x-v), kutxaren ibilbidea gorriz eta tiratzailearen ibilbidea urdinez, baina MZ azeleratzen ari den kasu batean (F> μkMg).\nDatuak: F=5.5 N, M=1 kg, m=1 kg, k=8 N/m, μs=0.75, μk=0.5\nPartikula multzo baten energia da, partikula bien energia zinetikoen batura eta barne indarrari dagokion energia potentziala.\nKanpo indarren lana hau da:\nKanpo indarren lana eta partikula multzoaren energiaren aldakuntza berdinak dira:\nIndarra: tiratzaileak egiten duena, konstantea da eta N-etan adierazi behar da laukian idatziz.\nTiratzailearen masa, m, kg-tan, laukian idatziz.\nKutxaren masa finkotzat hartu da: M =1 kg.\nMarruskaduraren koef. zinetikoa, µk , desplazamendu-barrari saguaz eragiten edo laukian idatziz.\nMarruskaduraren koef. estatikoa, µs , desplazamendu-barrari saguaz eragiten edo laukian idatziz. Nahitaez bete behar da µk≤µs.\nMalguki elastikoaren konstantea, k , N/m-tan laukian idatziz.\nIndarraren balio kritikoak honakoak dira: F=\nμsMg/2, kutxa irristatzen hasteko.\nμkMg, kutxak irristatzeko geldiunerik gabe.\nApplet-ak erakusten du kutxa eta tiratzailea nola mugitzen diren. Tiratzailea gurdi batez adierazten da eta biak malguki batez lotuta daude.\nKutxak eta tiratzaileak jasaten dituzten indarrak bektoreez adierazten dira.\nLeihatilaren goiko aldean, faseen espazioa adierazten da, alegia x-v diagrama.\nGorriz kutxaren ibilbidea.\nUrdinez tiratzailearen ibilbidea.\nApplet-aren ezkerreko aldean energiaren balantzea adierazten da zutabe baten itxuraz:\nZutabearen altuera totala F indar konstanteak egindako lana da.\nZati urdina tiratzailearen energia zinetikoa.\nZati gorria kutxaren energia zinetikoa.\nBerdea, malguki deformatuak metatutako energia potentzial elastikoa.\nBeltza, marruskadura indarrak egindako lana.


Errozate, Pirinioetako ate dotorea | Bidaiak | Naiz\n2021 OTS. 03 - 11:40h\nErrozate, Pirinioetako ate dotorea\nPirinioak Hendaian eta Larrun mendian hasten omen dira. Lehen mendi handia, Pirinio izaera hartzen duena, Orhi izaten da, Zuberoako lurretan, bi mila metroko langa gainditzen duen lehendabizikoa baita. Orhi baino lehen ere, baina, badira mendi dotore askoak, ikusgarriak. Errozate, adibidez.\nErrozate inguruko parajea.\nErrozate (1.345 metro). Garaziko bailarako zaindari, 1.100 metro gorago, eta Errobi ibaiaren eta Arpea leizearen zaindari tente. Behatoki pribilegiatua Auñamendietara, eta Abodiko eta Orbaitzetako paraje belartsuetara. Artzain etxoletara iristeko bide estuetan barrena, bi auto erabilita, egun beteko txango aski interesgarria egiteko aukera ematen dute Errozatek, Errobi ibaiaren jaiotzak, eta Arpea leizeak.\nNafarroa Beherean dago Errozate, Ezterenzubi udalerrian. Baina izenak berak argi esaten duen moduan, lotura handia dauka Pirinioetatik hegora geratzen den bailara batekin: Erroibar, Nafarroan. Mendiak Erro bailarako atea esan nahi du, eta egun gertuen Aezkoa bailara badu ere, Erroibar ere dozena bat kilometro eskasera dago Errozate gailurretik. Gailurrera hurbiltzeko bide anitz ditu Errozatek, eta erabilienetakoa Orbaitzetatik, Nafarroatik iristen dena da, Azpegi eta Organbidea lepoetatik. Lepo horretatik hiru kilometrora baitago Errozatek adina erakartzen duen sorkuntza geologikoa: Arpea leizea.\nTxangorik osoena Arpeatik gertu dagoen aparkalekuan hasi, Errozate gailurrera igo, eta Errobiko Iturbegietan bukatzea da, Beherobian (Sources de la Nive, frantsesez). Kontrako zentzuan ere osa liteke txangoa. Iturbegietan irteten da lur azpitik indartsu Errobi ibaia, mendi malda belartsuak estututa lur azpian kilometro batzuk egin ondoren.\nTxangoa modu egokian egiteko hurbiltzea bi autotan egitea komeni. Auto bat Arpeako aparkalekuan utziko genuke, txangoaren hasieran. Bestea Errobiko Iturbegietan, txangoaren bukaeran. Beste aukera interesgarria auto bat Arpean edo Iturbegietan uztea da, eta bestea Errozateko lepoan, 1.273 metrora, Errozateko gailurretik 10 minutu eskasera oinez. Bi auto erabiliz gero, txangoa lauzpabost ordukoa da. Bakarrarekin egiten bada, zazpi ordu inguru behar dira. Egun osoko irteera, beraz.\nErrozate mendi harroa da. Orbaitzetatik joanez gero, Organbidea lepoan ikusten da lehen aldiz, dotore. Ipar Euskal Herritik, Garaziko bailaran sartu bezain pronto agertzen da hego-ekialderantz. 1.000 metro amiltzen da Nafarroa Behereko hiriburutik gertu dauden Eiheralarre eta Ezterenzubi herrixketara. Amildegi hori, noski, ibai baten arroak eragin du: Errobi ibaia. Nafarroa Garaiko eta Behereko mugatik gertu jaiotzen da, Mendizar mendiaren magalean, eta azkar lehen meandro txikia egiten du, Arpea leizea inguratzeko.\nArpea txoko ederra da. Ziur aski tamainako formazio geologikorik ez dagoelako Euskal Herrian. Hiruki itxura daukan leize erraldoia da, atariko sabaian halako tolestura bereziak dituena, geologiak milaka eta milaka urtetan moldatutakoak. Artzainek artaldeei babesa emateko erabiltzen dute, mendian daudenean eguraldi txarra iristen bada. Errobi Arpea leizean sortzen dela uste dute askok, baina ez da hala. Leizetik gertu pasatzen da errekastoa, baina esan bezala, kilometro batzuk hegorago ernatzen da.\nAutoa leizetik kilometro erdira uzten da, Organbidea lepotik datorren errepidearen bukaeran. Errozatera igotzeko aukerarik onena berriro aparkalekura bueltatu, eta handik Elhursaroko Etxoletara joatea da, Organbidea leporantz, 300 bat metrora. Han Iturbegietatik datorren bidearekin bat egiten duen xenda bat abiatzen da. Ez dago seinalerik, eta hasieran bide argirik ere ez, baina etxolako eskorta ezkerrera utzita, erreka zulorantz egin behar da. Azkar bide argi bat agertzen da, Xubigna zubiraino eramaten duena. Hori gurutzatu eta Errozateko malda belartsu eta erpintsuan sartuko gara.\nHainbat argitalpenetan Arpeatik gora Errozateko lepoa irits daitekeela azaltzen da, malda belartsuetan gora. Zure onetik atera eta haserretu nahi baduzu, egin dezakezu, baina ordubete emango duzu pauso bat aurrera, eta bi atzera egiten, belaze horiek sarri bustita edo heze egoten direlako, eta malda handiak oso nekoso egiten duelako aurrera egitea.\nIturbegietako bidea ere ez da zabal-zabala, eta belarrak estaltzen du ia beti, baina bidea dago, behintzat. Arpeako leizetik zuzenean gora, biderik ere ez. Aukera onena, beraz, Xubigna zubia gurutzatzen duena da. 20 minutuan Iturbegietatik datorren bidea hartu, eta ordubete eskasean Errozateko lepoa iristen da, 1.076 metrora.\nErrozateko lepoan pista asfaltatu bat dago. Ez beldurtu. Artzainen bordetaraino iristeko preseski eraikitako bideak dira. Hamarkada batzuk atzera mendi bide soilak, egun edozein auto ibiltzeko moduko errepideak. Lepoan eta inguruan dozena erdi borda daude, eta ardi talde handiak. Behiak eta zaldiak ere suelto. Lepotik ordu erdi pasatxo geratzen da Errozate gailurrera heltzeko. Errepide ondotik doan belazetik egin daiteke, asfaltotik joan beharrean.\nHarri batek erakusten du tontorrean gaudela. Gailurretik oso bista aberatsak daude. Ipar-mendebaldera Garaziko bailara osoa agertzen da. Ekialdera Iratiko mendiak, eta Arbaillak. Ekialdera, oso-oso tente, Orhi erraldoia, Pirinioetako lehen bi mila metroko mendia, eta hatzekin ukitzeko modukoa Errozate gailurretik.\nOrhik ekialderago dauden mendi handiagoei itzal egiten dien toki bakarretakoa da Errozate, Alano mendietatik hasi eta Auñamendiraino, txiki ikusten baitira Euskal Herriko mendi garaienak. Hegora geratzen dira Abodi eta Iratiko oihan ikaragarria, Itzagaondoa eta Elomendi, eta Urkulu, Arnostegi lepoa zaintzen duen mendia, gotorleku harritsu eta guzti.\nAuto bat Errozate gainean utzi baduzu, akabo txangoa. Arpea leizean utzi baduzu, beherako bide guztia geratzen zaizu. Eta Iturbegietan utzi baduzu, Errobi ibaia mendi barruan nola gordetzen den ikusiko duzu, ostera Beherobian azaltzeko. Mendi gailur soila baino askoz gehiago eskaintzen baitu Errozatek.


Aitor Korta koordinatzaile duela abiatuko du ikasturtea EH Bilduk - Zarautz - Zarauzkohitza.eus\nAitor Korta koordinatzaile duela abiatuko du ikasturtea EH Bilduk\nAritz Mutiozabal 2021-09-22 09:30\nAitor Korta Zarauzko EH Bilduren koordinatzailea. (EH Bildu)\n(I)Biltzen prozesuan jorratutako lanari jarraipena eman nahi diote aurrerantzean. Orain, Tokiko Mahai Politikoaren osaketa egingo dute, gainerako kideak aukeratuta.\nZarauzko EH Bilduk joan den ostegunean eman zion hasiera ikasturte politikoari. EH Bilduren hamar urteko ibilia jasotzen duen hamar urte baino ez dokumentala eskaini zuten Modelo aretoan, eta emanaldia baliatu zuten ikasturtea aurkezteko. Saioaren bukaeran koalizioaren udal taldeko bozeramaile Itziar Muruak eta Zarauzko EH Bilduko koordinatzaile Aitor Kortak hartu zuten hitza, eta adierazi zuten ekainean (I)Biltzen prozesuarekin hasitako lanari jarraipena emango diotela aurrerantzean. Era berean, prozesuan ateratako ondorioak kontuan hartuta, hurrengo pausoak emateko «ilusioz» daudela nabarmendu zuten.\nAlde batetik, "lantaldeen dinamika indartu" nahi du EH Bilduk; hau da, aurretik martxan dauden lantaldeak berriz hartu eta lantalde berriak aktibatu. Bestetik, ekainean osatutako Tokiko Mahai Politikoarekin aurrera jarraituko du. Izan ere, lehen urrats gisa, Zarauzko EH Bilduko koordinatzailea aukeratu zen aldi hartan, eta ordutik Aitor Korta da funtzio hori betetzen ari dena. Orain, taldeko gainontzeko kideen aukeraketa egingo dutela iragarri dute.\n2021ean egindako kongresuan hartu ziren erabakien arabera, taldea osatzerakoan estatutuetan jasotako puntu batzuk hartu beharko dituzte kontuan. Hori horrela, Tokiko Mahai Politikoaren osaeran ez da aurreikusten alderdien ordezkaritza funtzioa izango lukeen kiderik. Gutxienez, tokiko arduradun politikoak eta udal taldeko arduradunak osatuko dute mahaia, eta lehentasunez, tokiko antolakuntza arduraduna eta komunikazio arduraduna gehituko litzaizkieke, baita eratzen diren lantaldeetako arduradunak ere.\nHorrez gain, EH Bilduren barne ordezkaritza karguetarako aukeratuak izateko eskubidea bilkideei aitortzen diete estatutuek.\n"Guztion parte hartzea"\n"Zarauzko EH Bilduren proiektua zabala, anitza eta indartsua izan dadin, guztion parte hartzea oso garrantzitsua da", azpimarratu du Aitor Korta koordinatzaile berriak. Horrekin batera, herritar oro animatu du prozesuaren parte izatera.\nParte hartzea "osoagoa" izan dadin bilkide egiteko deia egin die herritarrei. "Denontzat irekiak egoten jarraitzen dugu, eta bilkide egitea erabakitzen ez duenaren parte hartzea ere garrantzitsua eta guztiz ongietorria izango da", argitu du koordinatzaileak.


Zer esan nahi du niri begiratu eta irribarre egiten didanean? - Gizonentzako aholkuak Gizon dotoreak\nEz da neska hori eta momentu horietako batean topatzen duzun lehen aldia begiratzen zaitu eta irribarre egiten dizu. Agian gustuko duzun momentua izan daiteke edo agian keinu horrekin oso hunkituta ez zaude. Egia da enpatia eta nolabaiteko konexioa nahi du.\nEz da beharrezkoa keinuarekin atzera egitea, jaun baten altueran egotea baizik begiratu atzera keinu soil batekin agur txiki gisa. Askoz ausartagoa litzateke hurbiltzen zara eta zure burua aurkezten duzu, baina hori benetan mutil ausarta bazara. Hala ere, inoiz ez du minik egiten adeitasuna erabiltzeak.\n1 Bat-batean neska horrek begiratzen badizu\n2 Begiratu egiten zaitu, irribarre egin eta ilea ukitzen dio\n3 Ezagutu itxura batek esan diezazukeena\n4 Begiratzen badizu eta zuretzat bakarrik irribarre egiten badu\nBat-batean neska horrek begiratzen badizu\nNeska bat nabaritu duzu eta bat dator fokuetan dagoela. Zure itxurak bat etorriko dira eta ezustean bera da zuregana begiratzen duena. Ez da itxura hutsa baina baita irribarre egiten ere. Harrituta zaude eta agian ez zara gai nola erreakzionatu behar duzun jakiteko.\nBegirada horren eta irribarre horren atzean beste keinu mota batzuk datoz. Zuri begira badago eta begiratzen duenean hainbat aldiz urruntzen da, orduan asko gustatzen zaizulako da. Une honetan, interesa baduzu zeure burua hurbildu eta aurkeztu behar duzu, Jakin behar duzu ea zurekin gizartea eta jakin-mina duen.\nBegiratu egiten zaitu, irribarre egin eta ilea ukitzen dio\nZer esan nahi du neska horrek begiratzen zaitu, irribarre egin eta ilea ukitzen dio? Keinuak areagotzen ari da, irribarre egin dizu eta dagoeneko zure inguruko jakinmina helarazi du. Era berean, oso erakartzen duen emakumeak ilea ukitzea gustatzen zaio, horrek esan nahi du miresten zaituela eta sentimenduak ditu zurekin.\nEtengabe irribarre egiten badu eta distiratsua bada ere, badaude gomendatzen dizuten seinale gehiegi etorri eta berarekin hitz egin dezakezu. Zalantzarik gabe, momentu hori asko errazten ari da eta ez zaio gelditzen zu gustatzen zaizunaren seinale argiak emateari.\nHorrelako garai batean abagunea aprobetxatu behar duzu Zuri begira ari den neskak irribarre egiten badizu, zalantzarik gabe hitz egin al dezakegu erakarpenaz? Hala bada, orain mutilak aginte makila hartu behar du, hurbildu, hitz egin eta sentiarazi emakume horri ere interesa duzula.\nEzagutu itxura batek esan diezazukeena\nBilatu itxura horri gertatzen zaizkion xehetasun guztiak. Behar duzun itxura baten aurrean nola erreakzionatu behar duzun jakiteko asmakizun txiki batzuk konpondu. Neska hori lotsatia bada agian zure itxura eta asmoa nahastuta daude.\nBegiradari eusten dio, baina zuk begiratu nahi diozun momentuan buelta zure aurpegia. Neska hori ematen ari da herabetasun zantzuakOnartua ez izateagatik antsietate kutsu txiki hori sortzen duen jendea dagoenez. Ziur aski Jakin-mina nuelako ikusi nuen eta mirespena zuretzat, baina begirada hori saihesten ari da, pauso hori ematera ausartzen ez delako.\nAldiz, liluratuta jarraitzen badu eta ez saihestu zure begirada neska delako zure asmoez ziur eta, beraz, interes horri eutsi nahi dio. Gainera, bi kasuetan neskak irribarre egiten badu, zalantzarik ez badu bere asmoa dela. Seguruenik begi harremana baino gehiago nahi duzu. Emakume batek mutil bati irribarre egiten dionean, bere asmoen zati bat jartzen ari da zerbait polita gertatzeko.\nElkarrizketa bat egiten bada ziur aski egongo da begiradak etengabe gurutzatzea. Begira zure elkarrizketa nola garatzen den eta neskak irribarre asko egiten duen. Gainera, kontutan izan esaten diozunaren xehetasuna galtzen ez badu, zuri begira badago eta zu ukitzeko asmoa badu, zalantza izpirik ez duelako gustatzen zaizula.\nBegiratzen badizu eta zuretzat bakarrik irribarre egiten badu\nInteresgarria izan daitekeen beste une bat lagun edo ezagun talde batekin zaudela da. Oso gutxi dakizun emakumeak begiratzen zaitu eta saihestezina da guztien artean elkarrizketa barrez betetzea, baina soilik irribarre eta itxura horiek zuretzako eskainiak dira. Gaia dibertigarria ez bada ere, jarraitu zurekin itxurak eta irribarreak partekatzea. Zurekin ligatzen ari da ezinbestean edo zuregana hurbildu behar du gustuko zaituelako.\nArrasto gehiago jakin nahi badituzu behatu ditzakezu ere zure espazio pertsonala inbaditu nahi du. Hurbildu egiten da, zu gertutik eduki nahi du eta amaitu nahi ez duen elkarrizketa bat sortzen du zurekin, baita flirteak eta irribarreak ere. Konturatu al zara etengabe zure ezpainetara begiratzen duen ala ez? Zalantzarik gabe musu eman nahi diozun seinale da, zure ahoa oso sentsuala dirudi.\nHala ere, ziur asko esteka honetara iritsi zara, hor dago zure pasioa partekatu nahiko zenukeen misteriotsu bat. Seinale horiek guztiak nonbait agertzen badira edo zure helburua edozein lekutan maiz gertatzen bazaizu, behar duzu aukera hau aprobetxatu zalantzarik gabe. Askoz gehiago irakurtzen jarraitu nahi baduzu, zer egiten duen irakur dezakezu «emakume bat zuri begira dagoenean.\nArtikuluaren bide osoa: Gizon dotoreak » Egokitu » Bikotea eta Sexua » Zer esan nahi du niri begiratu eta irribarre egiten didanean?\nGizonentzako arropa marka onenak


Aurten ere euskarazko aisialdi kanpusa izanen da udan - Arakil - Guaixe.eus\nAurten ere euskarazko aisialdi kanpusa izanen da udan\nGuaixe 2020-06-30 10:58\nAisialdi kanpusaren aurreko edizio bat.\nBeharrezko segurtasun neurriak hartzeko bi txanda izanen da, eta haietako bat aukeratu beharko da. Izena ostegunera arte eman daiteke.\nUda honetarako ere aisialdi kanpusa antolatu du Arakilgo Udalak. 5 eta 12 urte bitarteko haurrei zuzendutako aisialdi eskaintza da. Aurtengo berezitasuna COVID-19 gaixotasunaren ondorioek ekarri dute. Arakilgo Udalak txanda bakarra izan beharrean bi txanda antolatzea erabaki du, beharrezko segurtasun neurriak bermatuko dira. Gainera, haur taldeak txikiagoak izanen dira eta kanpusa ez da herriz herri ibiliko. Gurasoek izena ematean bi txandetako bat aukeratu beharko dute: garilaren 20tik 31ra eta agorrilaren 3tik 14ra. Astegunetan 10:00etatik 13:00etarara izanen da.\nArakilgo Udalaren 634 584 223 telefonoko Whatsapp aplikazioaren bidez eman daiteke izena. Horretarako, udalak galdetegi bat bidaliko du. Hura betetzeko azken eguna osteguna izanen da. Arakilgo Udalak jakinarazi duenez, euskarazko udako aisialdi kanpuserako plazak mugatuak dira. Beraz, lehentasuna izanen dute hurrenkeran: arakilen erroldatutakeak, Arakilen bigarren etxebizitza dutenek, Irurtzunen erroldatutakoek eta beste guztiek. Sailkapen hori nahikoa ez balitz, familia eta lan kontziliazioa errazteko asmoz, bi gurasoak lanean edo guraso bakarreko familiak lehenetsiko dira. Azken aukera zozketa litzateke. Kanpusean parte hartzeagatik arakildarrek 40 euro pagatu beharko dituzte. Arakilen erroldatuta ez daudenek, berriz, 50.


Bizkaiak Beleneko Bakearen Argia jaso du, Euskadira Kantabriaren eskutik ailegatu baita - Euskalerriko Eskautak Bizkaia\nBizkaiak Beleneko Bakearen Argia jaso du, Euskadira Kantabriaren e ...\nby baden · Published 10 December, 2020 · Updated 10 December, 2020\nEuskalerriko Eskautak Bizkaiak beste herrialdeetara eramango du\nOsasun-egoerak Estatu mailan Argia banatzea eragotzi du; probintzien artean eramaten ari da\nBeleneko Bakearen Argia Euskadin da. Gaur, abenduak 10, Kantabriaren eskutik jaso du Bizkaiak. Osasun-egoera dela eta, aurten ez da Estatu mailan Argia banatu, nora Trebeak joan ohi diren, eta erreleboka eraman da probintziaz probintzia. Euskadira Bizkaitik ailegatu da eta, orain, Euskalerriko Eskautak Bizkaiak beste herrialdeetara eraman beharko du.\nBizkaitik, Argia jasotzera Lorea Martín Fede arduraduna, Irati Amezaga (Kilimusi) eta Cristian Crespo (Errekalde) Fede mahaiko kideak eta Goizaleko Eneko Aguion eta Ander Bargos begiraleak gerturatu dira. Muskizen izan da, Kantabriarekin mugan, eta otoitz txiki baten ostean Euskadiko kriseilua piztu da lehenengo aldiz.\nAsteburu honetan, Bizkaiak Arabari pasatuko dio, eta Arabak Nafarroako Eskaut Katolikoei. Bilbon 18an banatuko da, San Nikolas elizan, arratsaldeko 19etan. Beharrezkoa da aldez aurretik izena ematea, talde bakoitzeko bi pertsona soilik joan ahal izango baitira. Bi txanda egongo dira: bat 19etan eta beste bat 19:40etan. Izena emateko epea abenduaren 14an amaituko da.\nTags: beleneko bakearen argialpbluz de la paz\nPrevious story Zuzendaritza Taldea berritu egin da EzkerMeatzAldeako eta Eskuinaldeako erreleboekin


Fotogramak - Goiatz Labandibar - 111 Akademia\nZinemagilea balitz bezala, zenbait argazki ezaguni mugimenduaren ilusioa eman die Goiatz Labandibarrek ipuin bilduma honetan. Modu horretan bidaiatuko du irakurleak hainbat leku eta garai jakinetara: 60ko hamarkadako AEBko hippy giroa, 50eko Hegoafrikako apartheida, Espainiako Gerra Zibileko Bartzelona edota modaren hiriburua izan den Paris. Eta argazkilariaren begirada gaindituz, bizitza berri bat eman die fotograma horiei; interpretazio berri bat eginez, kontakizun berri bat asmatu du.bKazetariak ezin du, berez ikusten duenaz haratago, lekukotasun pertsonalik eman; fikzioak ordea, eman dio Goiatz Labandibarri istorio propioak sortzeko bidea. Idatzizko istorio hauekin batera, ipuin bakoitzari dagokion fotograma jasotzen duen atari digitala sortu dugu, hala nola, argazkiaren\njatorrizko izena eta irudi hori betikotu duen argazkilariaren nondik norakoak. Osagarriak dira biak ala biak, hitza eta irudia; ipuin hauen irakurketan urrutiago joateko modua eskainiz.\n2016/12/23 1:05 pm\nMetodo berezia erabili du G.Labandibarrek eleberri laburren bilduma honetan, ipuin bakoitzaren abiapuntua argazkia baita .\nArgazkilari ospetsuen obrak aipatzen ditu, argazkien pertsonaiei bizia emaiten die eta fotoek emandako girotik gertakizuna hedatzen du. Argazkilari gehienak ez nituen ezagutzen, baina liburu horri esker sakonduko dut artista horien ezagutza. Irakurketa goxoaren eskaintzeaz gain Goiatz Labandibarrek beste arte interesgarriaren ateak irekitzen ditu. Idazmolde arin eta atsegina darabil, gustura irakurtzen dena.\n2016/12/10 3:02 pm\nOso liburu berezia ekarri digu, bigarren aldiz, Goiatz Labandibarrek. Bere lehenengo liburua oso ona irudi bazitzaidan, gauza bera esan dezaket bigarren honi buruz. Hamaika ipuinez osatuta dago liburua eta istorio politak kontatzen dizkigu haietan, webgune batean dauden argazki eder batzuek lagunduta.\n2016/05/31 7:10 am\nGoiatz Labandibarrek lan honetan argazkiekin jolasten du eta ipuinak sortu. Azken finean irudi finkoek erakusten dutena baino urrunago ez dute joaten uzten, baina ariketa interesgarri batekin bazkalostean kafea hartzen den bitartean idatzitako istorioak aurki ditzakegu publikazio honetan.\nHamaika ipuin daude bilduta, galdera ugari erantzun gabe utz ditzaketenak. Eta autorea ezagutuz gero, aurretik izan dituen bi proiektuekiko antzekotasun handiak aurkituko ditugu formulan (ipuin laburrak aurkeztu zizkigun editorial bereko lehen lanean, ‘Geltokiak edo Helduta entzuteko abestiak’, eta Donostia 2016 eta Wroclaw 2016 emandako beka bati esker ‘Hala bazan klixk!’ proiektuan).


Andoain eta Lezoko bertso saioak eta Nafarroako Txapelketa HHn\nPrentsako erretratuak baliatuz, Ainhoa Agirreazaldegik bertso berriak jarri dizkio Haitiko lurrikarak gurean eragindako dardarari.\nAsteon kilometro mordoa egin du bertso biltzen Hitzetik Hortzerak. Hasi, Andoainen hasi dira, Sahararen aldeko bertso saioan. Bertan Aitor Mendiluzek, Anjel Mari Peñagarikanok, Aitor Sarriegik, Iker Alustizak, Beñat Gaztelumendik eta Sustrai Colinak emandakotik onena aukeratu dute programarako.\nDonostialdetik Sakanara. Etxarri Aranatzen Nafarroako Txapelketako lehenengo finalerdia ederra izan da eta bertako kronika prestatu dute. Julio Sotok batu ditu puntu gehien eta finalerako zuzenean sailkatu da. Estitxu Arozenak, Oskar Estangak eta Xabier Terrerosek ere badute aukera martxoaren20an Lesakan kantatzeko. Zendu berri den Juan Perurena gogoan izan dute Nafarroako Txapelketan eta Hitzetik Hortzerakoek ere artxiboko atala eskaini diote Goizuetan jaio eta Baztanen laketutako bertsolariari; Imanol Lazkanok eta biek 1991an Etxalaren egindako saio ederra berreskuratuz.\nEtxarritik Baztanera eta Baztanetik Lezora. Lezon: Amets Arzallus, Jexux Mari Irazu, Sustrai Colina eta Beñat Gaztelumendi. Gai jartzen Saroi Jauregi eta puntuak jarriz -eta bertsolariak estu hartuz- Lezoko Mainontzi Bertso Eskolako ikasleak.\nIbilbideko paraje baztertuenera Ainhoa Agirreazaldegiri esker iritsiko da ikus-entzulea. Haiti astindu zuen lurrikarak eragindako barne inarrospena bertso jarrietan.\nOstegunean 22:00etan ETB3n, igandean 15:00etan ETB1en eta noiznahi eitb.comen.


Denda-kate handiek irabaziak izaten segitzen dute saltoki txikien kalterako - euskalerria.eus\nEuskalerria Irratia 2017-09-22 08:36 Ekonomia Nafarroa\n>Zerbitzuen sektorea %7,6 hazi da uztailean. Urte hasieratik %10,1.\n>Ostalaritzan ere igoera nabarmena izan da: uztailean iaz baino %10,3 gehiago hazi da.\n>Saltoki txikiek bezala elikagaiak saltzen dituzten denda handiek ere ez dute lortu hazkunderik.\nHiru urte eta erdi daramatzate dagoeneko saltokien zifra positiboak lortzen. Horrek ez du esan nahi denek modu berean nabaritzea hazkundea. Denda-kateek lortu dute bereziki haztea eta hori saltoki txikien kalterako izan dela erakusten dute Nafarroako Estatistika Institutuak emandako datuek. Komertzioen negozioa %8,8an hazi da eta hori da hain zuzen azken urteotako igoerarik handienetakoa.\nDenda kate handiek zein txikiek lortu dute hobekien aurre egiten krisiari eta kaltea nabaritu dute saltoki txikiek. Dagoeneko hamar hilabete dira galerak dituztela azken horiek. Uztailean esaterako %0,7 egin zuen behera saltokien salmentak eta saltoki handi eta ertainek hurrenez hurren %1,7 eta %0,5 egin zuten gora salmentetan.\nKrisitik ateratzen ari garela diote askok, baina, denek ez dute modu berean egiten hori. Denda-kate handiek aprobetxatu dute egokien eta jakin dute hoberen krisi egoera horri nola aurre egin. Ahalmen handiagoa ere badutela erakutsi dute. Irabazi aukerak txikitu dituzte, lehiakortasuna ere bai eta etengabe aritu dira euren produktuak aldatzen eta berritzen. Estrategia hori erabilita saltoki txiki askok ezin izan diote eutsi euren negozioari eta istera behartu dituzte.\nMerkealdiek tentazio gutxiago eragiten dute\nUdan herritarrek egindako gastua apaldu egin da aurten eta erakusten du dagoeneko merkealdiak ez duela horrenbesteko ohiartzunik izan. Dena den, nafarrek gastatzen segitzen dute Fintonic taldearen ikerketaren arabera: 149 euro gastatu dituzte udako beherapenetan. Espainiako erkidegoekin alderatuta %15 gehiago gastatu dute nafarrek.\nAldaketa bat ere antzematen da erosketa egiterako moduan. Gero eta gutxiago jotzen da elikagaien saltoki handietara. Jakiak erosteko garaian herritarrek apustu egin dute saltoki txikien alde, gertukoenaren alde. Eta beste aldaketa handi bat izan da Internet. Sarearen bidez erosketak egitea gero eta ohikoagoa da eta hori ere elikagaien saltoki handien kalterako izan da. Autoa hartu gabe etxetik egin ditzakete herritarrek erosketa asko eta 45 urtetik beherakoen artean gero eta indar gehiago hartzen ari da.\nNafarroan elikagaien denda handien artean Eroski da preziatuena. Saltoki handienek baino ertainek gero eta garrantzia handiagoa hartzen ari dira. Izan ere, auzoetan kokatuta daude eta herritarrek oso eskura dituzte saltoki horiek.


Arte gorakorreko proposamenak izango dira ikusgai III. Explora Bilbao Jaialdian - SPRI\nSPRI / Berrikuntza / Arte gorakorreko proposamenak izango dira ikusgai III. Explora Bilbao Jaialdian\nArte gorakorreko proposamenak izango dira ikusgai III. Explora Bilbao Jaialdian\nExplora Bilbao jaialdiak kontrasteak izango ditu ardatz.\n“Ideiak Martxan” lehiaketak saritutako ekitaldi hori irailaren 24an eta 25ean egingo da.\nExplora Bilbao jaialdiak beren obrak erakusteko aukera eskainiko die sortzaile gorakorrei eta, aldi berean, bidea emango du Euskadiko artista eta kolektiboen arteko truke-sareak sortzeko. Topaketa 18 eta 40 urte bitarteko sortzaileei zuzentzen zaie eta Open Espazioan egingo da, Artiach gaileta fabrika zaharrean (Zorrozaurre auzoan).\nDeialdia jaialdiaren gaiari buruzko piezetan oinarrituko da, beraz, aurten kontrasteak izango dira ardatz. Diziplina askotako sorkuntzak aurkeztu daitezke, besteak beste, margolanak eta ilustrazioak, argazkiak, videomapping-a, musika, performance-ak edota hiri esku-hartzeak.\nBilboko Udaleko Gazteria eta Kirol arloak bultzatzen duen Ideiak Martxan lehiaketan (2016ko edizioan) saritutako proposamenetako bat izan zen Explora Bilbao jaialdia. Lehiaketaren helburua da gazteek bultzatutako kultura, diseinu, hirigintza edota IKTen arloko ekimenak sustatzea, eta 4.000 eurorekin saritzen da ideia irabazle bakoitza, proiektua martxan jarri ahal izateko.\nBeste hiru proiektu hauek ere sarituak izan ziren azken edizioan: Spoken Word Bilbao, poesia errezitaldiak egiteko formatu berriak esploratzen dituen topaketa (datorren irailaren 17an egingo da); Solifest, elikagaien kudeaketa sostengarriagoa aldarrikatzen duen jaialdi solidarioa (irailaren 21etik 25era egingo da); eta Arkitekturaren Nazioarteko Astea, hitzaldiz, tailerrez eta hirian barrena eginiko bisita gidatuz osatutako egitarau bat, zeinaren helburua baita hirigintza hurbiltzea hiritar guztiei.\nHona hemen “Ideiak Martxan” lehiaketako beste saritu batzuk: Gazteen Musika Festa; Pakitxou, formatu txikiko proposamen eszenikoak; Recrea, objektuak sormenez berrerabiltzeko jardunaldia, eta ekainean BilbaoArten eginiko Jóvenes y Blasfemas jaialdia.


Gas naturalaren erabilera berriak - Nortegas Energía Distribucion Gas naturalaren erabilera berriak - Nortegas Energía Distribucion\nGure ibilgailuak mugiarazteko petrolioa baino jasangarriagoak diren aukera berriak bilatzea gero eta behar premiazkoagoa da.\nGarraioa munduko energia-kontsumoaren % 30 da, eta petrolioaren mendekotasunak % 90 gainditzen du.\nGas naturalaren moduko erregaiak, azken garaiotan, petrolioaren ordezko energia-iturri bihurtu dira, argi eta garbi; izan ere, gas naturalak erreserba frogatu ugariagoak, ingurumen-eragin txikiagoa eta heldutasun egokia ditu.\nNORTEGASen, gas naturalaren eta garapen-bide berrien bilaketaren aldeko apustua egiten dugu. Horregatik, IGNak eskaintzen dituen abantailak jakinda, konpainia bere ibilgailu-flota osoa gasez elikatzeko berritzen ari da.\nGas naturalaren erabilerak ibilgailuetarako dituen abantailak, funtsean, hiru motatakoak dira:\nIngurumenekoak, tokiko kutsagarrien, nitrogeno-oxidoen eta partikula esekien isuriak izugarri murrizten baititu.\nEkonomikoak, egindako kilometro bakoitzeko aurrezkia % 50 ere izan daitekeelako gasolioarekin alderatuta.\nTeknikoak, motorretan higadura txikiagoa sortzen du eta.\nGainera, ordezko energiekin dabiltzan beste ibilgailu batzuek ez bezala, gasezko ibilgailuek egungo gasoliozko ibilgailuen potentzia eta autonomia berberak dituzte, eskurapen-kostua desberdina izan gabe.\nNORTEGASen uste dugu guretzat ona dena ibilgailu-flotak dauzkaten beste konpainia batzuentzat ere badela.\nIbilgailuetarako gas naturalari buruzko informazio gehiago jaso nahi baduzu, inprimaki honen bidez jar zaitezke gurekin harremanetan:\n* Baldintzak onartu behar dituzu\n&nbspOnartzen ditut webgunea erabiltzeko baldintza orokorrak\nUtilizamos cookies para asegurar que damos la mejor experiencia al usuario en nuestro sitio web. Si continúa utilizando este sitio asumiremos que está de acuerdo. Aceptar Irakurri gehiago


Ez gara fashionak, baina... — Eibar.ORG | Eibarko peoria\nHemen zaude: Hasiera / Blogak / Lagun batek esan dit lagun batek esan diola / Ez gara fashionak, baina...\nEz gara fashionak, baina...\nJulen Gabiria 2005/01/20 11:23\nAtzo, Patxi Gaztelumendi pozik zegoen bere blogean, Kukuxumusuk telefono mugikorretarako jolas arrakastatsu eta original bat sortu duelako, Pernan Goñiren eskutik.\nGaur, ni berriro poztu naiz, eta arrazoia Kukuxumusu bera izan da. Lanera nentorrela, Bilboko kaleetatik paseatzen eta eskaparateei begira, bat-batean iruditu zait txarto irakurri dudala: instintiboki, pentsatu dut "Rebajas" jartzen zuela, baina zerbait arraroa zuen kartel hark. Berriro begiratu dut: "Revacas". Kristorena iruditu zait publizitatea, oso ona, kontuan hartuta Kukuxumusun behiek duten garrantzia.\nBaina, segituan, barruan dudan itzultzailea esnatu egin da (gutxitan lokartzen da, baina gaur nekatuta zegoen), eta buruan galdera-ikur erraldoi bat agertu zait, eta beldurra ere galanta. Batez ere azken hori: beldurra. Galanta.\nSegundo laurden batean, erreakzionatu egin dut: "Revacas", zelan jarriko genuke euskaraz? "Vaca", "Behia". Beraz, "Behierapenak" edo antzeko zeozer. Hitz-jokoa egiteko modukoa zen. Eta orduan bai, orduan sartu zait beldurra, pentsatzean Kukuxumusukoek errazenera jo eta ohiko "Beherapenak" jarriko zutela. Eta joan naiz dendaren beste eskaparatera, eta... arnasa gustura hartu dut: "Behirapenak". Zelako poza! Hitz-joko bikaina lortu dute euskaraz eta gaztelaniaz. Ez dakit zein izan zen lehenengo: euskarazkoa ala gaztelaniazkoa; ez dakit zein den jatorrizkoa eta zein itzulpena, baina ez da igartzen, eta asko da hori. Itzel daude biak, eta poztekoa da.\nGero, kalean aurrera eginez, Bilboko Udalak sustatutako SheŽs in fashion kanpainako pegatinak ikusi ditut eskaparateetan. Bilbo hiri fashiona da, eta eskaparate horietan, "Rebajas, soldes, saldi..." ikusi dut, munduko hizkuntza guztietan, euskaraz izan ezik. Fashiona da Bilbo, euskarari bizkarra ematea bezain fashiona. Hiri honi aukerarik ere ez zaio ematen euskaraz bizi ahal izateko, pentsa ze fashionak garen.\nEuskara ez dago modan, baina pozak ematen dizkigu noizean behin. Ni, behintzat, irribarre batekin geratu naiz Kukuxumusuren erakusleihoa ikusi ostean.\nHurrengo kanpainetarako, iradokizun txiki eta apal bat, hartu nahi badute. Behi eroak ez daudenez guztiz ahaztuta, eta "Rebajas locas" askotan erabiltzen denez, "Revacas locas" ere oso polita izango litzateke, eta euskaraz, berriz, "Behieropenak" edo antzeko zerbait. Edozelan ere, txapo, Kukuxumusu!\nOrduan, nire zalantza: itzulpena da egiten dena, Miren? hau da, gaztelaniaz pentsatzen dute lehenengo? esate baterako, "Revacas" da prozesuaren lehen urratsa? zuk ondo ezagutzen duzu mundutxo hori, eta akaso jakingo duzu.\nTxapo Kukuxumusu, bai, egiten duten guzti-guztia euskaratzeagatik, baina oraingoan txapo batez ere Iruñeko Karrikiri elkarteko itzultzaileak, haiek itzultzen baitute Kukuxumusukoen lan gehienak. Eta Kukuxumusukideen eromenak ezagututa, lan zaila behar du izan.\nAi ama! Ez naiz blog kontu hauekin batere ongi moldatzen. Lehenik ere erantzun dizut, Julen, baina ez dakit erantzuna non sartu den, beraz gero bitan agertzen bada, barka. Kontua honela da: nik dakidanez, Kukuxumusukoek gazteleraz sortzen ohi dituzte bere bi web orrietako testuak eta gainontzeko testuak ere eta gero euskaraz eta ingeleraz itzuli. Eta nik, egia esan, eta sanfermin.com web orriari dagokionez bederen, jatorrizko testuak nahiago izaten ditut. Baina bueno, hori ere ulertzekoa da, ezta? Batez ere sanferminen inguruko hizkerak (terminologia propio zabala dute sanferminek, to!) gazteleraz izaten direla kontuan hartuz; niri batzutan arrotz egiten zaizkit euskarazkoa. Igual Kukuxumusu baliatzen ahalko genuke sanferminei buruzko euskarazko hizkera jatorra sortzeko (Berriako Serio Demonioko egileak ere lagungarri izango genituzke). Baina horretarako beste blog bat beharko genuke... Edonola ere, Revacas horretan arras ongi egin dute itzultzaileek.


Eneko Saralegik bost metroko altueran moztuko du enborra San Isidro jaian | El Diario Vasco\nAlto-debaEneko Saralegik bost metroko altueran moztuko du enborra San Isidro jaian\nEneko Saralegik bost metroko altueran moztuko du enborra San Isidro jaian\nMaika Ariztegi Urrezko Kopa irabazi zuenean. / MIKEL FRAILE\nIrati Astondoa, Maika Ariztegi, Jesus Mari Mujika eta Aratz Mugertza ariko dira aizkora saio konbinatuan\nJOSEBA LEZETA ANTZUOLA. Martes, 7 mayo 2019, 08:28\nZehaztu da zein bost aizkolarik hartuko duten parte San Isidro ospatzeko hilaren 18an, zapatuan zortzi, Zurrategi plazan antolatuko den ekitaldian. Eguerdiko ordu batean hasiko da. Saio konbinatuan Irati Astondoak, Maika Ariztegik, Jesus Mari Mujikak eta Aratz Mugertzak egingo dute aizkoran. Txandan ariko dira eta azkarrenek irabaziko dute. Eneko Saralegik, berriz, bost metroko altueran jarritako enborra moztuko du. Indarra eta oreka zaindu behar dira egur estu baten gainean. Ahal bada eta denborarik badute, motozerrarekin ekitaldia burutzeko asmoa ere badu Mujikak.\nMaika Ariztegi nafarra, iturendarra, trebea da herri kirol gehienetan. Aizkoran, esate batera, emakumeen aurreneko Urrezko Kopa irabazi zuen 2016an. Lokotx bilketan Euskal Herriko txapeldun izandakoa da, baita ingudearekin ere.\nIrati Astondoa bizkaitarra, bestalde, segan hasi eta gero aizkorara pasatu zen.\nArtzain eguna eta Atzegiko kideena ere izango da San Isidro jaia. Herri bazkaria ere antolatu dute eskolako aterpean, Nafarroa kantu taldeak lagunduta. Hiru menu jarri dituzte aukeran, haietako bat beganoa. Hurrengo astelehenera arte eros daitezke izenak udaletxean eta liburutegian.\nHona menu bakoitza bere prezioarekin.\nUmeena, 12 eurokoa: iberikoak, urdaiazpiko kroketak, hanburgesak parrilan patatekin eta izozkia.\nBeganoa, 20 eurokoa: entsalada mistoa, kroketa beganoak eta heura landare-proteinak, hanburgesa eta saltxitxa begetalak, anana (piña) eta kafea.\nHelduena, 20 eurokoa baita: entsalada mistoa, baserriko oilaskoa parrilan, pasteltxoak eta kafea.\nSagardoa txotxean, ardo gorria, zuria zein beltza eta ura izango dituzte edateko.\nEl Mondra se impuso con claridad al Oiartzun KE en Mojategi (2-0) Katxiporreta II, misión cumplida


Ordu bikainak NVIDIA ... | Linuxetik\nOrdu bikainak NVIDIA ...\nAtzoko mezua Andy Ritger-en (NVIDIA ordezkaria) Noveauren posta zerrendan\nKaixo Noveau garatzaileei,\nNVIDIAk gure GPUen zenbait alderdiri buruzko dokumentazio publikoa kaleratzen du, Nouveau-rekin NVIDIA GPUen erabilerraztasunean eragina duten eremuei aurre egiteko asmoarekin. Denboran zehar dokumentazio gehiago eta arlo osagarrietan orientazioa ahal dugunean emateko asmoa dugu.\nLehen urrats gisa dokumentu bat argitaratzen dugu hemen:\nGailuaren Kontrol Blokearen ("DCB") VBIOS-en marrazkia dokumentatzen duena. DCB-k arbelaren topografia eta bere pantaila-konektoreak deskribatzen ditu.\nSusmoa dut dokumentuko informazioaren zati handi bat berria ez dela Nouveau komunitatearentzat, baina espero dugu lagungarria izango dela zure ulermena berresteko edo zenbait kasutan inplementazioa osatzeko.\nJabedun NVIDIA Linux kontrolatzailearen langile batzuk nouveau-ri arreta jarriko diote lists.freedesktop.org helbidean eta ahal dugunean berriketan saiatuko dira.\nLaguntzen zaituzten dokumentazioaren arlo zehatzak baldin badaude, iritzi horrek NVIDIAk gure dokumentazio ahalegina lehenesten lagunduko du.\nNVIDIAri buruzko galdera zehatzak baldin badituzu, hemen galde ditzakezu edo helbide honetara zuzendu: open-gpu-doc nvidia.com helbidean. Ezin dut agindu dena erantzun dezakegula, baina ahal dugun guztia egingo dugu ahal dugun tokietan.\nMaarten Lankhorst-en (langile kanonikoa) erantzuna\nZatoz izorratzera! 😀\nUne honetan gure arazo nagusia bideoaren erlojupekoa eta energia kudeatzea da, gailuaren berariazko eta konfigurazioaren menpe baitago. VBIOSen dokumentazio osoa ere polita izango litzateke, dcb-k baino denbora gehiago beharko duela ulertzen dut. 🙂\nAdos, jada errealitatea da. Gabe Newell-ek infernua izoztu zuen eta errealitate bihurtu zen kanpaina ugarik egin ez zutena ... NVIDIA askatu zuen. Linus Torvalds-en irudia aurkitu behar dut hatz errearekin gora eta "NVIDIA, Fuck Yeah !!" esaten duena\nArtikuluaren bide osoa: Linuxetik » Berri » Ordu bikainak NVIDIA ...\nGabriela gonzalez esan zuen\n"Gabe Newell-ek izoztu egin du infernua" jajajajaja INDEED!\nErantzuna Gabriela Gonzalezi\nEspero dezagun hobekuntzak eta errealitate bihurtzea. Hau da GNU / Linux-ek kentzeko behar duen gauza bakarra ...\nEgungo Noveau gidariek bideo-txartelak izugarri berotzen dituztela esan nahi duzu?\nAlbiste bikaina, egia esan arren, nahiago nuke gidariak zuzenean askatzea\nsefirot esan zuen\nbeno ... jarrai dezagun amesten, ez dio inori minik egiten. 😛\nkasu honetan pentsatzen dudanez hor dagoenarekin konformatzeko ... gutxi bada ere ... 🙁\nZorionez, betirako zehaztapen guztiak kaleratzen dituztela eta apurrak emateari uzten diotela korrika egitea, oraintxe bertan ATI / AMDk egiten dituztenak baino zehaztapen gehiago kaleratzen ditu. Izorratu nVidia, izorratu Ati.\nBai, baina zerbait bitxia da, AMDk zehaztapen gehiago kaleratzen ditu baina Katalizatzaileak ASCO dira, Nvidiak dagoeneko dokumentazioa kaleratzen du baina haien R3.xx kontrolatzaileak basatiak dira ... ._.\nAmd-k zehaztapenak kaleratzen ditu, badakielako bere kontrolatzaile ofiziala linux-en oso txarra dela, opengl arazo larriak dituela, orduan Windows-ekoarekin alderatu nuen eta adibidez vlc abiarazten saiatu nintzen Windows 8ko opengl irteerarekin, eta arazo arraro berdinak zeuden , beraz, oinordetzan jasotako arazoak direla suposatzen dut.\nDrkpkg esan zuen\nBenetan "goazen pikutara" hori ia denek esan zuten albistea xD irakurtzean. Espero dezagun pixkanaka-pixkanaka gauza gehiago kaleratuko dituztela nouveau gidariek hobetzeko 😀\nEta Linux urtea gero eta indartsuagoa da 😀\nAzkenean Noveau erabiltzea merezi du. Orain, Noveau-ren hurrengo bertsioak trisquel eta parabola bezalako distribuzioetan prest egongo direla espero dut.\nEskerrik asko Gabe emandako mesedeagatik http://unregistered.gr/wp-content/uploads/2012/09/Gabe-Newell-Saint.jpg\nGnu / Linux joko plataforma arrakastatsua bihurtzen bada, zuzenean eta zeharka askori mesede egingo diegu 😀\nMir, Wayland eta Steam horiekin guztiekin pisua sorbaldatik kendu eta Nouveau-ri lana egiten utzi nahi al liokete?\nEz niri kasu handiegirik egin, hori bururatu zitzaidan.\nGave-ren presioak bere fruituak ematen ditu, baina zuhur ibili behar gara.\nSteamOSek iragarri zuen, eta gehienez 2 egun ... Nvidiak hau dio ... kasualitatea? Ea Linuxen urtea dela egia den. Nekatuta nago leihoak belarrietaraino jarri nahi dituzten nire Windows ezagunekin: P.\nkriotopoa esan zuen\n"Etorri izorratzera!" Ez du jatorrizko mezuan jartzen baina linux erabiltzaile askoren sentimenduak nahiko ondo azaltzen ditu.\nBaina ez dezagun ahaztu mugimendu hau kontsolen sektoreko mugimenduen ondorioz bakarrik gertatzen dela (oker ez banago, playstation 3-k Linux sistema eragilea zuen). Valve-k bere kontsolaren eta linux-en bertsioaren berri eman izana zentzu horretako azken berrietako bat da.\nNire ustez, Nvidia-k abantaila bat du Linuxerako bere kontrolatzaileekin, AMD-ren aurretik eta Noveau-rekin duen "lankidetza" ez da arrazoizkoa. Gogora dezagun zer gertatu den SiS grafikoekin Linux-eko kontrolatzailea (doakoa eta alderantzizko ingeniaritzatik sortua) Windows kontrolatzaileak ez dituen ezaugarriak.\nIkusiko dugu nola garatzen den, ez nintzateke harrituko Nvidiak gaia artxibatu eta lankidetza hori debekatuko balu.\nMarcelo N esan zuen\nLinux urte hau ez zait batere gustatzen. Linux jabedun software uhin bat dator.\nErantzun Marcelo N-ri\nEz da erabiltzera behartuko zaituzten bezala.\nMesedez, zuzendu itzulpen hau, ez baitut uste ":) Eskerrik asko, Maarten" esan nahi du "Goazen izorratzera!" 😀 »artikulu mota hauek gaizkiulertuak eragiten dituzte\nFromLinux: errespetuaren arabera eraikitako komunitatea\nDax OS 2.0.2 deskargatzeko eskuragarri dauden lau zaporeetan


Espainiak aurrea hartu dio EBri transgeniko berriak baimentzean | Consumer\nEspainiak aurrea hartu dio EBri transgeniko berriak baimentzean\nNekazaritza, Arrantza eta Elikadura Ministerioak argi berdea eman dio bost arto-mota transgenikoren landaketari. Baimena, Barietateen Erregistroan sartu eta BOEn argitaratu gabe, genetikoki eraldatutako organismoei buruzko egungo luzamendua indarrean sartu zenetik Europar Batasunean egiten den lehena da. EBk berak berriki adierazi du ez litzatekeela baimenik emango "2003ko udazkena baino lehen". Hainbat talde ekologistek baimena ukatzen dutela adierazi dute.\nBaimendutako barietateak Monsanto, Syngenta eta Pioneer konpainienak eta Limagrain partzuergo frantziarrarenak dira. Denek dituzte aldaketa genetikoak, zulagailuaren izurriari erresistentzia handiagoa ematen diotenak. Bata 176 ekitaldian oinarrituta dago, Syngentaren jabetzakoa, eta beste laurak Monsantoren Mo 810 genean. Bi aldaketa genetiko horiek 1998an baimendu zituen Europar Batasunak; urte horretan, enpresek baimen-eskaerak aurkeztu zizkioten Espainiako gobernuari. Harrezkeroztik, Nekazaritza Ministerioak Barietateen Erregistroan sartzeko aldeko botoa emateko zain egon dira. Merkaturatzearen aurreko nahitaezko tramitea da.\nIsabel García Tejerina Nekazaritzako idazkari nagusiak Biospain azokaren itxiera-ekitaldian aurreratu zuen ministerioaren erabakia, eta, aste honetan bertan, consumaseguridad.com ministerio-iturriek berretsita, genetikoki eraldatutako organismoei (GEO) buruzko luzamendua indarrean jarri zenetik Europako Batasunean onartu den lehen erabakia da.\nHainbat erakunde ekologistari baimena eman diote, eta, EBko iturri ofizialen arabera, Europako ingurumen-ministroek lortu duten adostasuna hautsi egin da, hurrengo udazkenera arte gutxienez barietate berriak merkatuan sartzea ez errazteari dagokionez.\nEuropako Batzordeko Ingurumen Kontseiluak atzo (martxoaren 5ean) argitaratu zuen jakinarazpen baten arabera, estatu kideen ordezkaritzek akordio bat lortu zuten haziei eta elikagai transgenikoei eragiten dieten erregulazioak, produktuen trazabilitatea eta etiketatzea barne hartzen dituztenak, EB osatzen duten herrialde bakoitzera eraginkortasunez eraman arte baimen berriak ez bultzatzeko.\nHalaber, Ingurumen Kontseiluak adierazi du konpontzeke dauden zenbait alderdi daudela, hala nola labore transgenikoak beste forma batzuekin batera egotea, hala nola ohikoekin edo azaleratzen ari diren labore biologikoekin. Horri dagokionez, Batzordeak gogorarazi du etorkizunean saihestu beharko liratekeen kutsadura gurutzatuen kasuak egiaztatu direla.\nHorregatik, ingurumen-ministroek, beren artean desadostasun handia egon arren, oraingoz beste aplikazio berririk ez baimentzea gomendatzen dute. Datu ofizialen arabera, hainbat herrialdetako Nekazaritza bulegoetan 19 eskaera metatu dira, horietako bost Espainiak onartutakoak.\nLandare transgenikoei buruzko Europako zuzentaraua, 2001ean onartua eta Espainian berriki aldatua, Europako Parlamentuak 1998an ezarritako “egitezko” luzamendua altxatzeko lehen urrats gisa interpretatu zen bere garaian. Orduan, hori 2001aren amaieran edo, kasurik okerrenean, 2002ko udaberrian gertatu ote zen pentsatu zen. Azkenik, badirudi urte eta erdi geroago izango dela, 2003. urtearen amaieran.\nZenbait adituren iritziz, hazi transgenikoak ekoizten dituzten enpresak zein kontrol-mekanismotan mugi daitezkeen zehazten duten joko-arauak ordezkatu eta ordezkatzen ditu, oraindik, zuzentarauak. Era berean, EBko estatuek beren legeak egokitzeko egutegia ezarri zuen. Kasu gehienetan hori gertatu da. Dena geratzen zen, beraz, etiketatzeari, trazabilitateari eta ingurumen-erantzukizunari buruzko arau espezifikoak argitaratzeke, zuzentarauan jasota ez zeudenak eta blokeo-gutxiengo deritzonaren erreserba gehienen xedea ez zirenak (Frantzia, Alemania, Italia, Grezia, Luxenburgo eta Austria).\nBlokeo-gutxiengoaren osaera aldatuz joan da denboran zehar, nahiz eta haren bultzatzaile nagusiei eutsi. Herrialde horiek dira egoera murriztaileak uzteko presio handiena jasotzen ari direnak. Aktore nagusia Estatu Batuak dira gaur egun, eta benetako borrokari ekin dio Europako luzamendua berehala indargabetzeko. Horretan laguntzen dute hazi transgenikoak ekoizten dituzten enpresa gehienek, baita barietate berriak baimentzearen alde egiten duten zientzialari garrantzitsuek ere, betiere jokoaren arauak errespetatzen badira.\nKomunitate zientifikoaren zati handi batek uste du indarrean dagoen zuzentaraua nahikoa argia dela kontrol-mekanismoei dagokienez, eta merkataritza-erabilerako instalazioei aplikatutako bioteknologia alternatiba bat dela, bai mundu garatuan produkzioak hobetzeko, bai garapen-bidean dauden herrialdeentzako aukera berrietarako. Bestalde, Greenpeace edo Amigos de la Tierra bezalako erakunde ekologistek diote arauak laxoegiak direla eta oraindik ez dagoela giza osasunerako edo ingurumenerako arriskurik erakusten duen ebidentziarik.\nBesteak beste, genetikoki aldatutako eta antibiotikoekiko erresistentziadun geneak dituzten organismoen erabilera murrizten du zuzentarauak; produktu bakoitza merkaturatzeko baimena eskatzen du aldez aurretik azterketa indibidualizatua eginda; GEO bakoitzaren jarraipen indibidualizatua egitera behartzen du; baimen-epeak argi ezartzen ditu (10 urteko merkaturatze-epea, 10 urte gehiago luzatzeko aukerarekin); segurtasun-eskatzaileen datuei buruzko erregistro publikoak mantentzera behartzen du; eta protokoloak ezartzen ditu.\nLABORANTZA ESPERIMENTALETIK LABORANTZA KOMERTZIALERA Bioteknologia Nekazaritzan Sartzeko Nazioarteko Zerbitzuak (ISAAA sigla ingelesetan) emandako\ndatuen arabera, landare transgenikoekin landutako azalera 44 milioi hektareatik gorakoa da mundu osoan, Erresuma Batuak halako bi. Merkaturatzeko landutako azalera, ordea, 13 herrialdetan baino ez da banatzen. Horietako lauk (Estatu Batuak, Argentina, Kanada eta Txina) azken urteetan izandako hazkundearen %99 hartzen dute. Gainerako %1 Australian, Hegoafrikan, Errumanian, Bulgarian, Ukrainan eta Mexikon banatzen da. Espainiak, Alemaniak eta Frantziak, txostenak dioenez, 2000n arto transgenikoa landu zuten batez ere, baina 1999an baino zertxobait gutxiago. Uruguain 3.000 hektarea baino ez daude landatuta, eta orain dela gutxi sartu da zerrendan. Zerrenda horretako bost herrialde garatuetan, % 85 hazi zen 1996 eta 2000 bitartean. Oro har, aldi horretan 1,7 milioi hektarea baino ez ziren landatu, eta gaur egun, berriz, 44,2.\nEspezie komertzialak baimendu aurretik, landa-saiakuntzak egiteko adostasun zabala dago, eta horien funtzioa, Europako arauarekin bat, funtsezkotzat jotzen diren bi alderdi egiaztatzea da. Alde batetik, aldatu den espezie-laboreak izan dezakeen potentzial ekonomikoa, baldin eta kode genetikoa badu intsektuei, herbizidei edo landan erabili ohi diren beste produktu batzuei erresistentzia handiagoa eskaintzeko, edo kontrako ingurumen-baldintzetara hobeto egokitzeko. Bestetik, aldaketa horien ondorioz ingurumenean eta osasunean sor daitezkeen arriskuak ebaluatzea.\nEspainian, 2001ean, azken urtean, zifrak lortu ziren, 181 landa-saiakuntza baimendu zeuden. Saiakuntza horiek 56 hektarea baino ez dituzte okupatzen, eta Europako Batasunean egiten diren 1.649 saiakuntzen %10 baino gehiago dira. Herrialdeka, Frantziak (493 landa-proba) egin du orain arte horrelako esperimentuetan inbertsio handiena. Atzetik ditu Italia (275), Erresuma Batua (205) eta Espainia. Espeziei dagokienez, artoa zen Espainian interes handiena pizten zuena, 62 saiakerarekin. Atzetik datoz erremolatxa (22), kotoia (16) eta patata (10). Bitxia bada ere, zitrikoekin edo arrozarekin egiten diren saiakuntzak ia testigantzak dira.\nEuropan, saiakuntzak eremu mugatuetan egiten dira, batez ere 1998an produktu berrietarako luzamendua ezarri zenetik; gainerako herrialdeetan, ordea, egoera guztiz kontrakoa da. Ameriketako Estatu Batuetan erabilera orokorraren aldeko apustu garbia egin du, eta, gaur egun, presio handia ari da egiten Europako herrialdeen gainean. Hori dela eta, handitu egin da merkataritzarako landutako azalera, 30 milioi hektareatik gora. Argentinak 10 milioi hektarea ditu, eta Kanadak, berriz, 3 milioi. Txina, karrera berezi horretan sartu berria den herrialdea, milioi bat hektarea inguru da. Espainian, 20.000 eta 25.000 hektarea artean landatzen dira, guztiak Bt artozkoak, eta gehienak Ebroko ibarraren inguruan daude. Landutako artoaren %5 inguru da, eta sektoreko enpresen iritziz, etorkizunean lor daitekeenaren %25 baino ez.\ngertaera limagrain-eu maíz Bt-eu monsanto-eu OGM-eu organismos modificados genéticamente-eu pioneer-eu synenta transgenikoak


ERROTAZARRA ZENTROA VITORIA-GASTEIZ (ESPAINIA) « ITAKA\n“Errotazarra” proiektua adimen-urritasuna duten pertsonen enplegagarritasuna hobetzeko programa bat da. Programa ikastaro baten prestakuntza-ibilbide bat da, eta Lanbideren (Euskal Enplegu Zerbitzua) prestakuntza-espezialitateen katalogoko zenbait prestakuntza-ekintza eta parte-hartzaileen lan-aktibazioko prozesuan laguntzeko zenbait ekintza biltzen ditu. Prestakuntza-ekintza horien artean dago lorezaintzako 1. mailako profesionaltasun-ziurtagiria lortzea. Mantentze- eta garbiketa-arloko beste ekintza batzuek eta zeharkako edukiek osatzen dute ikasturte bakoitzeko 1050 ordu inguruko programazioa. Ordu horiek Barriako aterpetxean ematen dira, astelehenetik ostiralera, irailetik ekainera bitartean.\nHezkuntza-taldea profil osagarriak dituzten hiru pertsonak osatzen dute.\nLan-metodologia eta ekintzak\nLorezaintzako, mantentze-lanetako eta garbiketako ezagutzak praktikaren bidez eskuratzea bilatzen dugu. Esperientziak adierazten digu kolektibo horren errealitatera egokitzeko modurik egokiena dela.\nEnpresa txiki baten lan-modua birsortzen saiatzen gara. Eta giro honetan egiten dituzte ikasleek aterpetxe batean ohikoak diren zereginak. Lorategien mantentze lanetan erabiltzen diren tresnak erabiltzen ikasten dute, hala nola ureztatzen, landatzen, garbitzen, konponketa txikiak egiten…\nIrakasleek edukiak antolatzen dute, eta proiektuen bidez prestakuntza-ibilbidean zehar banatzen dituzte zeregin ezberdinak; horrela, parte-hartzaile bakoitzak beharrezko trebetasunak eta ezagutzak eskuratzen ditu, bere aurretiko ezagutzek eta ikasteko gaitasunak ahalbidetzen dioten heinean. Horrela, parte-hartzaile bakoitzak berak lortutako helburuak egiaztatzen dituzten diplomak eskuratuko ditu.\nDesgaitasun-ziurtagiria duten eta langabezian dauden pertsonei zuzenduta dago proiektu hau. Errotazarrak gehienez hamabost ikasle onartzeko baliabideak ditu ikasturte bakoitzean.\n2006an Lantegi Eskola gisa hasi ginenetik, ia 100 pertsonak parte hartu dute edizioren batean. Ia guztiak Gasteizko Zereginen Ikaskuntzako geletakoak eta zentro okupazionaletakoak ziren.\n2017-2018 eta 2019-2020 edizioetan, bazterketa-arriskuan zeuden 11 gazte migratzailek parte hartu zuten, lehentasunezko kolektiboarekin batera. Lanbidek eskatuta ireki dugu aukera hau, soilik lehentasunezko kolektiboko pertsonek bete gabeko plazak geratzen direnean.\nProgramarekin harremanetan jartzeko\nHarremanetarako telefonoa: Fernando: 606989805\n2021-2022 ikasturterako programaren esteka.\nPrograma honek Vital Fundazioaren finantzaketa izan du bai eta Lanbideren eta Europako Gizarte Funtsaren, proiektu berezien deialdiaren bidez.


Irekia Eusko Jaurlaritza - Gobierno Vasco :: 2,3 milioi euroko kopuruan kreditu globala gehitzea, Hezkuntza Sailarentzat (Gobernu Bilera 2019-10-29)\n2,3 milioi euroko kopuruan kreditu globala…\n<img src="https://www.irekia.euskadi.eus/uploads/cover_photos/57852/original/fotoconsejo.jpg" style="max-width:100%" alt="" />\nGobernu Kontseiluak, Ogasun eta Ekonomia sailburuaren proposamenez, kreditu globala gehitzea adostu du gaurko bileran, 2019ko ekitaldirako aurreikusitako ekarpenen guztizko zenbatekoaren kargura, Hezkuntza Sailari kreditu-zuzkidura gehigarria egiteko 2019ko Euskadiko Administrazio Orokorraren aurrekontutik. Honen helburua da, ekitaldi honetarako luzatutako aurrekontuan sartu gabeko jarduera batzuk burutu ahal izatea. Handitzearen zenbatekoa 2.379.724 eurokoa da, eta ikerketa zientifikora zuzenduko da gehien bat.\nHezkuntza Sailak zenbateko hori ikerketarekin, garapenarekin eta ikerkuntza zientifikoaren eremuko berrikuntzarekin lotutako hainbat programatara bideratuko du, guztiak RIS 3 Euskadiko espezializazio adimentsuko estrategiari lotuak:\nBokazio zientifiko-teknologikoak sustatzeko jarduerak antolatzea.\nTeknologia kuantikoen arloko ikerketa-ekimen enblematikoei lotutako ekipamendua eskuratzea, arlo horretako prestakuntza, ikerketa, garapena eta berrikuntza sustatzeko.\nBikaintasuneko ikerketari laguntzeko programak bultzatzea, azpiegitura handiak elkarrekin finantzatuz eta ezagutza transferitzeko ekintzak finantzatuz.\nBikaintasuna sustatzea Erronka programaren bidez, Euskal Unibertsitate Sistemako hiru unibertsitateekin eta Euskampus Fundazioarekin lankidetzan.\nLankidetzan aritzeko azpiegitura berriak sortzea, Unibertsitatea+Enpresa Euskal Estrategiaren baitan.\nEra berean, diru kopuru-horretatik Lanbide Heziketara ere bideratuko da funtsik, zehazki, Lanbide Heziketako ikastetxeetan berrikuntza aplikatuko proiektuak finantzatzeko.


M. Aranburu - 2018(e)ko ekainaren 21a, osteguna - 06:03etan eguneratua\nbeasain- Beasaingo Udalak orain gutxi egin zuen legegintzaldiko hirugarren urtearen balorazioa eta bertan kirola indartzen jarraitzearen garrantzia nabarmendu zuten beste hainbat punturen artean. Horren harira, aste honetan beste pausu bat eman du Udalak eta eskualde mailako Txindoki Atletismo Elkartearekin duen hitzarmena berritu eta indartu egin du konpromiso berriekin. Bi helburu nagusi izango ditu hitzarmen honek: batetik, beasaindarrei atletismoa gerturatzea eta bestetik, berriz, Beasainen izena atletismoan areagotzea. Hori gauzatzeko Udalak 2.750 euroan handituko du hitzarmena.\nBeasain Saria probaz gain, urtero atletismoa kalera atera eta erakustaldi bat egitea ekarri du Udala eta Txindokiren hitzarmenak\nbeasain izenaElena Ruiz kirol zinegotziak hitzarmenak “Beasain izena atletismoarekin lotzea” ekarriko duela ere adierazi du. Horrela, iraileko azkeneko igandean Ordizia, Beasain eta Lazkao artean egiten den Josetxo Imazen oroimeneko lasterketaz gain, beste bi berrikuntza gehiago ere egingo dituzte. Lehenengoa uztailaren 7an Ordiziako Altamira estadioan korrituko den IV. Jose Antonio Peña atletismo mitineko 10.000 metroko probak Beasain Saria izena izatea izango da. Nahitaez, Beasainen izenaren zabalkundean lagunduko du berrikuntza horrek. Bigarren nobedadea Txindoki Elkarteak hiru urtean behin Beasainen atletismo erakustaldia antolatzeko konpromisoa hartuko dutela izango da. “Atletismoa kalera aterako du eta gazteenei kirol hau ezagutarazteko modalitate ezberdinen erakustaldiak eskainiko ditu, besteak beste lasterketak eta jauziak”, gehitu du zinegotziak. Hala ere, oraindik ez dago zehaztuta ekintza honetarako datarik.


Llorente erratu egin da Nivaldok nahita min eman ziola esaterakoan | Kirol berriak\n← Mail-runner-etatik Thuraya-ra Mundaka Billabong Pro, surfa baino gehiago bada →\n1 thought on “Llorente erratu egin da Nivaldok nahita min eman ziola esaterakoan”\nGorka 7 October, 2009 at 9:24\nZergatik ez duzu aipatzen zure iruzkinean Nivaldo delako hori ez zela arduratu momento baten ere Llorenteren egoeragaz? Galdetu zuen partidua amaitu ta gero ea nola zegoen Llorente? Joan zen hospitalera edo deitu zion hospitalera? Ba ez, Nivaldo hori zantar bat da eta punto. Beren gola bakarrik gogratu zuen partidua amaitu ta gero, eta gaitera gaur irakurri dudanez txartel horietako bat kendu diote. “manda huevos!”\nLlorenteren hitzak ez dira egokiak izando, baina Nivaldon portaera nahiku txarragoa da.\nEta jokaldiari dagokionez iruzkin pare bat:\nNi futbolean aritu naiz, atzelari legez, eta honelako antzeko baloietara askotan joanda; irudietan ikusten dena Nivaldo oso berandu heltzen dela da, eta min egitera ez da joango, ez, baina bai falta egitera, harek ederto daki berandu heltzen dela baloira, eta bera berandu helduta, beren atzekaldea hutsik utzi ta eta jokaldi horrek arazorik ez sortzeko beren taldeari, atzelari batek nahiago du txoke gogor batekin bera eta aurrelaria (Llorente kasu honetan) lurrean geratu jokaldiak aurreruntz ez egiteko. Horregatik ez da hain santua Nivaldo.


Maiora: euskararen aldeko langile nekaezina - Diario de Noticias de Navarra\njuan aleman 10.02.2020 | 04:26\nBadira, egunero-egunero, euskararen alde lanean ari direnak, zorionez. Urtea etorri eta urtea joan, hor ditugu beti lan eta lan. Eta horietakoa dugu Fernando Maiora Mendia, Artaxoako ikertzaile fina. Artxiboetan, batez ere Nafarroako Errege Artxibo Nagusian ikusiko dugu, egunero-egunero, ia hutsik egin gabe, bertan diren prozesuak arakatzen, nondik bilduko euskarazko testuren bat, euskaren inguruko berriren bat?\n2004. urtean hasi zitzaigun "Euskera en Artajona-Artaxonan euskaraz" deitu liburuarekin. Geroztik, bi urteren buruan "Lo autoctono en Artajona-Artaxonako hitzak eta lurrizenak"\nEta ondoren urtero-urtero, bere azterketen emaitzekin, eskaintzen digu liburu bat.\nAzkenekoa, gainerakoak bezalatsu, arras interesgarria: "Euskera, lengua inteligible" causas del retroceso. injurias, coplas?\nBi zati desberdinekin osatu du liburua, lehena Causas del Retroceso deritzana, zeinetan artxiboak arakatuz ikusi duen zergatik egin duen atzera euskarak. Eta bigarrena, euskal esaldi, hitz eta abar biltzen dituena.\nBigarrenari lotuz, zenbait testu luze xamarrez at, gehienak motzak dira, esaldi bakarrekoak edo gehienez ere jota hiru-laukoak. Eta gehientsuenak, XVI mendeko izkribuetatik ateratakoak dira. Bigarren zati hau da handiena, alegia, 75. orritik, 148.era harrapatzen baitu, liburuak 186 orrialde dituelarik.\nAditz trinko franko badator (bakarren bat bildu gabekoa?) aditz laguntzaileko flexio franko, berriz, lapurterra klasikokoak diruditenak eta, zer esan, UKAN irakurtzean Antsoainen 1653an?\nHitzak ere badatoz, hitzetik hortzera, andur hitza, Azkuek Bizkaikoa dela dioena. Edo Ozar, Arakilen bertan idatzia edo. Nonbait, euskara batuago bat izan zen garaiak izan ziren.\nEta eze, ezi, partikulak han eta hemen. Ez da bada, erderetatik hartutakoa zenbaitzuen ustez? Hala balitz, Leizarraga baino lehenago ageri dira Nafarroako hainbat iskribauen idatzietan. Usu, oso usu.\nEta, beharbada izanen du azalpen logikoa, baina "Donostiako hiru damatxo" kantua 1566. urtean azaltzean, harritu nau izugarri. "Donostiaco Yru damacho e Renteria dendari ostenere vada qui te baña", horrela ageri da.\nAipatutakoez gain, beste gauza bitxi eta are, harrigarri ere, irakurtzeko aukera paregabea eman digu Maiorak. Eta bide ere bai hainbeste Filologori. Ea hor ageri diren sekretotxoak azaleratzen laguntzen diguten, orain lau urte Ekaitz Santaziliak liburu bat iruzkindu eta zabaldu zuen bezala!\nDena dela, esan gabe ezin utzi, zein baztertuak ditugun euskararen alde hainbeste egiten ari diren idazle eta ikerlari! Non dago Euskal Herria? Maldan gora hala maldan behera? Ikusten eta entzuten duguna ikusiz? dudarik ez dago.


Antzuolako eraikin eta espazio publikoen aurre-diagnosia abian da - Antzuola - Goiena.eus\nAntzuolako eraikin eta espazio publikoen aurre-diagnosia abian da\nMaider Arregi 2014-10-07 12:14\nHerriko eraikin eta espazio publikoen erabilera hausnartzeko eta aztertzeko prozesua abiatu du Udalak. Asmoa, baina, herritarren parte-hartzearekin egitea da. Eraikinak eta espazioak zein egoeratan dauden, ze erabilera duten eta nola egoki daitezkeen herritarren premietara aztertu gura da. Izan ere, asmoa da horien erabilera egokia eta funtzionamendu egokiagoa bideratzea.\n"Hauteskundeetan eta legegintzaldi hasieran agindu genuen gauza bakarra da. Izan ere, herrian sumatzen da herritarrek ez daukatela garbi herriarena zer den. Aurrekontuen gaineko parte-hartze prozesuan gai honek kezka sortzen duela ikusi genuen", dio Ima Beristain alkateak. Horregatik, orain teknikoak eta politikoak elkarrekin, aurre-diagnosi bat egiten dihardute gero, herritarrekin lantzeko. "Iraila eta urria bitartean diagnosia egingo dugu; azaroa eta abenduan, aldiz, herritarrekin partekatuko dugu", gaineratu du.\n"Herriko gune guztiak aztertuko dira; batzuk ez ditugu ukituko, baina azalpena emango diegu herritarrei, jakin dezaten ze erabilera duten. Olaran, esaterako, erabilera handiena duen eraikina da. Publikotasuna indartu edo pribatuari lekua egin arautuko dugu herritarrekin".\nUdaletxeko irisgarritasun lanek daukatela lehentasuna azaldu du Beristainek. "Jende askorendako ezinezkoa da bulegoetara etortzea. Horregatik, sarrera egokitu behar dugu eta igogailua jarri. Hori ez da aukera bat, derrigorrezkoa den beharra da".\nHirigintza teknikari Valen Monuxek azaldu duenez, espazio eta eraikin publikoen gaineko fitxa informatiboak egingo dituzte: "Udalaren eraikinen eta aisialdiguneen gaineko azterketa teknikoa egingo dugu. Bakoitza nolakoa den definituko dugu eta hauen ezaugarri teknikoa jasoko da fitxan". Ondoren, fitxa horietan jasotzen dena herritarrekin kontrastatuko da azaroan.


Peri egun handia postu ugarikin izango da bihar Goizuetan . diariovasco.com\nPeri egun handia postu ugarikin izango da bihar Goizuetan\nBaserriko lan tresnak eta bestelakoak ikusi izan dira azoka egunean.\nIturengo joaldunak kalez kale ibiliko dira joareak astinduz\nAzaro kulturalaren egitaraua azken txanpara iritsi da Goizuetan. Erantzun ona izan dute orain arte antolatutako ekitaldi eta hitzorduek, baina behar bada askorentzat bereziena izaten ohi den eguna izango da bihar. Izan ere, perie eguna izango da goizetik eta herri erdigunea postuz beteko da. Umore Ona elkarteak, Guraso Elkarteak, Gazte Asanbladak eta Kultur Taldeak, Udalaren laguntzaz antolatutzarekin antolatzen den azokaren hamahirugarren edizioa izango da aurtengoa. Edizio honetan azienda, artisau, barazki, esneki eta bestelako produktu erosteko aukera egongo da. Goizeko 10:00etatik 13:00etara, artisau eta nekazaritza jarri egongo dira herria. Goizean zehar, zerri ixtegia erakustaldia, sagardogileak, sifoia, erroskilak, talogileak, joaregileak... izango dira. Trikitilariek alaituko dute giroa. 11:00etan berriz, Olasoko ardi erakustaldia izango da eta 12:00etan Iturengo joaldunak ibiliko dira.\nArratsaldeko 14:00etan bazkaria izango da Goiko frontoian. Txartelak Amaia kafetegian daude salgai. 8 urte bitarteko umeek doan dute sarrera. 9 urtetik 16 urte artekoek 10 eurotan, 17 urtetik aurrerako ikasle eta langabetuek 18 eurotan eta langileek 21 eurotan.\nArratsaldean, 18:30ean poteoa izanen da herriko trikitilariekin.


Erdi aroko aretoa – Makina Erreminta Museoa – Elgoibar\nGela honetan, errementeria bat ikus dezakegu, harri-hormako sutegi eta guzti, ohikoa gure eskualdean, eta instalazio hauetan erabilitako tresna guztiez osatua, besteak beste: ingudeak, kurrikak, mailuak, etab. Hainbat produktu fabrikatzeko erabiltzen zituzten, hala nola, ferrak, burdin-sareak, iltzeak, nekazaritza-tresnak, armak eta sukaldeko eguneroko tresnak. Funts horiek guztiak Elgoibarko Ibarlucea familiaren errementeriatik berreskuratu ziren, 1983. urteko udara arte funtzionatu zuena.\nGure errementerietan egiten ziren “agoa” lagin semi-metaliko bat ikus daiteke.\nDebabarreneko beste sektore garrantzitsuetako bat armen fabrikazioa da eta nabe honetan ere badu bere erreferentzia, 1756ko Lamot-en Grabatuaren erreprodukzioarekin. Debaren arroko industria-tradizio handia egiaztatzen duen dokumentu historikoa da. Grabatu honek askotariko marrazkiak eta testuak ditu eta arma-ekoizpenaren fase ezberdinen eta ekoitzitako modeloen informazio ugari ematen du. Grabatuaren beheko aldean, lau gremio armagileen deskribapena ageri da: kanoilariak, kutxagileak, aparailugileak eta giltzariak, XVI. mendetik XIX. mendera funtzionatu zuten.\nKanoigileak su-armen forjaketa egiteaz arduratzen ziren. Zeregin nagusiak kanoiek forjaketa eta lima bidezko akabera ziren. Kanoilarien gremioaren barruan, grabatzailea ere bazegoen, amaitutako kanoietan urrezko inkrustazioak eta grabatuak egiteaz arduratzen zena.\nTxispaginak tiroaren mekanismorako piezen muntaketa egiteaz arduratzen ziren.\nKaxagileak kulatak egiteaz eta kutxetan kanoia, giltza eta aparailuak muntatzeaz arduratzen ziren.\nAparejugileak armaren aparailuak edo pieza osagarriak egiteaz eta beste gremioek egindako elementuak muntatzeaz arduratzen ziren. Kutxagileekin batera, armaren azken entrega egiten zuten.\nEspazio hau gure artisauek egindako makinekin osatu dugu: baskulariek erabilitako pedal-tornua, eskopeten kanoien zuzengailua eta eskuz eragiteko eta bola bidezko aurreratzea duen mahai gaineko zulatzeko makina. Egurrezko egitura duten hainbat makina ere ikus daitezke, esaterako, pedalaz eragiteko pertika-tornu bat, balezta-zerra bat, kordel-birabarki bat etab., zura lantzeko erabiliak.


Euskaraldia ekimena, gure mugetatik harago . Noticias de Navarra\nAtzerrian ere 11 egun euskaraz Etxepare Euskal Institutuak euskal mugetatik harago eraman nahi du ariketa soziala, bere irakurletza sarearen eta Euskal Etxeen bitartez.\nEtxepare Euskal Insitutuko kideek bat egin dute Euskaraldia ekimenarekin. utzitakoa\nEtxepare Euskal Institutuak erakunde sustatzaile gisa hartuko du parte Euskaraldia: 11 egun euskarazariketa sozialean. Euskal eremu geografikotik harago nazioarteko irakurletza sarean eta Euskal Etxeetan ere zabaldu nahi du ariketa kolektibo hau tokian tokiko egoerara egokituz munduan zehar euskara ikasten dutenen euskararen erabilera indartzeko eta ikasgeletatik harago eramateko.\nEkimena atzerrian ere sustatzeko hainbat hamaikako bultzatuko ditu Institutuak eta dagoeneko bi osatu ditu. Bata Etxepare Euskal Institutuko Euskara eta Euskal Kultura Irakurleen Hamaikakoa. Bigarrena, Hego Amerikako Hamaikakoa.\nBeraien funtzioa Etxepare Euskal Institutuko irakurletza sarean eta Euskal Etxeen sarean ekimenaren enbaxadore izatea, beren eremuetan ikasleei, lankideei, eta unibertsitateko edota Euskal Etxeko kideei ekimenaren berri ematea, azaroaren 23tik abenduaren 3 arte erabilera bultzatzeko ekintzak antolatzea eta ikasleak aktibatzea izango da.\nFinean, talde enbaxadore hauen lana izango da ekimena hedatzea eta euskararen erabilera errazten laguntzea Euskaraldia burutuko den 11 egun horietan. Datozen asteetan Boise (AEB), San Francisco (AEB), Reno (AEB), Buenos Aires (Argentina), Mexiko eta Europako hamaikakoa osatuko dira.\nIzena ematerakoan bi rolen artean aukeratu behar da;ahobizi ala belarriprest. Ahobizi izatea erabakitzen dutenek, 11 egun horietan euskaraz ulertzen duten guztiei euskaraz egingo diete. Era berean, ezezagunei, lehen hitza, gutxienez, euskaraz egingo diete eta ulertzeko gaitasuna dutenekin euskaraz jarraituko dute.\nBelarriprest izatea erabakitzen dutenek, 11 egun horietan euskaraz dakitenei beraiekin euskaraz egitea eskatuko diete, nahiz eta hauek erdaraz erantzun. Belarriprest izateko gutxieneko baldintza euskara ulertzea da.\n11 egun euskaraz:Azaroaren 23tik abenduaren 3ra izango da. Izen-ematea zabalik:Azaroaren 23 bitarte, Euskaraldian parte hartu nahi duten guztiek izena eman ahal izango dute www.euskaraldia.eus webgunean. Bertan, izen-emate formularioa dago;parte hartzeko belarriprest eta ahobizi rolen artean erabaki beharko dute. Horretarako webgunean bertan topatuko dute erabakia hartzen lagungarria izango zaien informazioa.


Urretxu eta Zumarragako udalek Iparragirre sarietarako deia egin dute : Otamotz\nUrretxu eta Zumarragako udalek Iparragirre sarietarako deia egin dute\nUrretxu eta Zumarragako udalek narratiba, poesia eta bertsopaperetako Iparragirre lehiaketako oinarriak aurkeztu dituzte. Lanak urriaren 10a baino lehen aurkeztu behar dira, bi herrietako kultur etxeetan. Sarituen berri abenduan emango dute, bi udaletako webguneetan eta zelaiarizti.com-en. Lanen luzerari dagokionez, narratiba lanak sei eta hamabi orrialde artekoak izan behar dira. Poesia lanek, berriz, 200 lerro baino gehiago eduki behar dituzte. Bertsopaperen atalean, bi maila egongo dira: 16 urte artekoena eta 16 urtetik gorakoena. 16 urte arteko parte hartzaileek gutxienez sei bertso aurkeztu behar dituzte eta gehienez hamar. 16 urtetik gorako parte hartzaileek, berriz, gutxienez zortzi bertso idatzi behar dituzte eta gehienez hamabi. Sei saritu egongo dira: euskarazko narratiba lan onena, euskarazko poesia lan onena, gaztelerazko narratiba lan onena, gaztelerazko poesia lan onena, 16 urtetik gorako batek egindako bertsopaper onenak eta 16 urtetik beherakoen bertsopaper onenak. Lehenengo bostek 500n euro jasoko dituzte diru saritan eta azkenak 100 euro. Epaimahaiaren erabakia eta sari banaketa ekitaldiaren eguna eta tokia abenduan emango dituzte ezagutzera, Urretxu eta Zumarragako udalen webguneetan eta zelaiarizti.com-en.